sagorsarker/bangla-wikipedia huggingface dataset:
রেলগাড়ি

ট্রেন (বাংলাতে রেলগাড়ি) হচ্ছে এক ধরনের রেল পরিবহন যা কিছু সংযুক্ত যানবাহনের একটি সারি নিয়ে গঠিত, এবং যা যাত্রী বা মালামাল পরিবহণের জন্য সাধারণত একটি রেলপথের উপর চলে। "ট্রেন" শব্দটি প্রাচীন ফরাসি শব্দ "ট্রাহিনার" থেকে এসেছে, যা ল্যাটিন শব্দ "ট্রাহিয়ার" থেকে উদ্ভূত (অর্থ টানা, টেনে আনা)।
ট্রেন যে সমান্তরাল ধাতব পাতদ্বয়ের উপরে দিয়ে চালিত হয়, তাকে বলা হয় রেললাইন। আধুনিক চৌম্বকীয় ট্রেন অবশ্য রেললাইনের উপরে শূন্যে চালিত হয়ে থাকে। রেললাইনে সাধারণত দুটি সমান্তরাল পাত থাকে, তবে কিছু ট্রেন, যেমন মনোরেইলে একটি মাত্র পাত থাকে।
ট্রেনের যাত্রী বা মালামাল পরিবহণকারী কক্ষগুলোকে বগি বলে। ট্রেনের বগিগুলোর প্রতিটির তলায় ধাতব চাকা থাকে। বগিগুলো সামনে ও পিছন দিকের সংযোগস্থলের সাহায্যে একে অপরের সাথে যুক্ত থাকে।
ট্রেনের ইঞ্জিন বা লোকোমোটিভ দিয়ে রেলের বগিগুলোকে চালনা করা হয়। বিংশ শতকের মধ্যভাগ পর্যন্ত রেলইঞ্জিনগুলো ছিল বাষ্পচালিত। বর্তমানে অবশ্য ডিজেল বা বৈদ্যুতিক ইঞ্জিনের ব্যবহার বেশি।
রেল লাইনের কিছুদূর পরপর ট্রেন থামার স্থানগুলোকে রেলওয়ে স্টেশন বলা হয়। দুইয়ের অধিক রেলপথ যেসব রেলস্টেশনে এসে মিলিত হয়, সেসব রেল স্টেশনকে জংশন স্টেশন বলা হয়।
প্রথম দিকের ট্রেনগুলো দড়ি দিয়ে ঘোড়া বা মাধ্যাকর্ষণের টানে চালিত হত। তবে ঊনবিংশ শতকের প্রথম ভাগ থেকে প্রায় সকল ট্রেন বাষ্পচালিত লোকোমোটিভ দ্বারা চালিত হতে শুরু করে। ১৯১০ এর দশক থেকে বাষ্পচালিত লোকোমোটিভের স্থলে ডিজেল ও বৈদ্যুতিক লোকোমোটিভের ব্যবহার শুরু হয়। বাষ্পীয় ইঞ্জিনের চাইতে এধরনের ইঞ্জিনগুলো অনেক কম পরিবেশ দূষণ করে, আর তাছাড়া এগুলো চালাতে লোকবলও কম লাগে। ১৯৭০ এর দশক নাগাদ প্রায় সব দেশেই বাষ্পীয় ইঞ্জিনের ব্যবহার উঠে যায়। তবে সস্তা কয়লা ও জনশক্তির দেশ, যেমন চীনে এখনো বাষ্পীয় রেল ইঞ্জিনের ব্যবহার আছে, যা ধীরে ধীরে উঠে যাচ্ছে। বৈদ্যুতিক ইঞ্জিনের মাইল-পিছু পরিবহন খরচ কম, তবে শুরুর দিকে স্থাপনা ব্যয় অনেক বেশি। তাই অনেক বেশি যাত্রী চলে, এমন পথে বৈদ্যুতিক ইঞ্জিন চালু করা লাভজনক। স্থাপনা ব্যয়ের কারণে দূরপাল্লার পথে বৈদ্যুতিক ইঞ্জিনের ব্যবহার কম। বৈদ্যুতিক ইঞ্জিনগুলোতে রেললাইনের উপরে খুঁটিতে স্থাপিত তার, অথবা রেললাইনের পাশে বা মধ্যে স্থাপিত বিদ্যুৎবাহী রেলের মাধ্যমে বিদ্যুৎ সরবরাহ করা হয়ে থাকে।
একটি যাত্রীবাহী ট্রেনে যাত্রী-বহনকারী গাড়ি থাকে এবং এটি প্রায়শই দীর্ঘ ও দ্রুতগামী হয়ে থাকে। এটি স্ব-চালিত মাল্টিপল ইউনিট বা রেলকার, অথবা এক বা একাধিক লোকোমোটিভ এবং কোচ, গাড়ি বা কামরা বলে পরিচিত এক বা একাধিক বিদ্যুতহীন ট্রেলারের সমন্বয় হতে পারে। যাত্রীবাহী ট্রেন স্টেশন বা ডিপোসমূহের মধ্যে চলাচল করে, যেখানে যাত্রীরা উঠতে ও নামতে পারে। অধিকাংশ ক্ষেত্রে, যাত্রীবাহী ট্রেন একটি নির্দিষ্ট সময়সূচীতে পরিচালিত হয় এবং মালবাহী ট্রেনের চেয়ে অধিক ট্র্যাক দখলের সুবিধা রাখে।
জর্জ স্টিফেনসের প্রচেষ্টায় ইংল্যান্ডে ১৮২৫ সালের ২৭ শে সেপ্টেম্বর বিশ্বের প্রথম রেলগাড়ি চলাচল শুরু হয়। ব্রিটিশ ঔপনিবেশিক আমলে ভারতীয় উপমহাদেশে রেলগাড়ির যাত্রা শুরু হয়।
বুলেট ট্রেন
বিউটি বোর্ডিং

বিউটি বোর্ডং বাংলাদেশের ঢাকার পুরনো অংশের বাংলা বাজারে ১নং শ্রীশদাস লেনে অবস্থিত একটি দোতলা পুরাতন বাড়ি যার সাথে বাঙালির শিল্প-সংস্কৃতির ইতিহাস জড়িত এবং বাংলা সাহিত্য-সংস্কৃতির গুণী মানুষদের আড্ডার একটি কেন্দ্র বা ইতিহাসের ভিত্তিভূমি বলে মনে করা হয়।
বিউটি বোর্ডিং বাড়িটি ছিল নিঃসন্তান জমিদার সুধীর চন্দ্র দাসের। ১৯৪৭ সালে ভারত বিভাগের পূর্বে সেখানে ছিল "সোনার বাংলা" পত্রিকার অফিস। কবি শামসুর রহমানের প্রথম কবিতা মুদ্রিত হয়েছিল এ পত্রিকায়। দেশভাগের সময় পত্রিকা অফিসটি কলকাতায় স্থানান্তরিত হয়। এরপর ১৯৪৯ সালে দুই ভাই প্রহ্লাদ চন্দ্র সাহা ও নলিনী মোহন সাহা এই বাড়ি ভাড়া নিয়ে গড়ে তোলেন বিউটি বোর্ডিং। বাড়িটি ১১ কাঠা জমির উপর প্রতিষ্ঠিত। নলিনী মোহনের বড় মেয়ে বিউটির নামেই এর নামকরণ করা হয়। ১৯৭১ সালের ২৮ মার্চ বিউটি বোর্ডিংয়ে পাকিস্তানি সেনাবাহিনীর হাতে নিহত হন প্রহ্লাদ চন্দ্র সাহাসহ ১৭ জন। পরবর্তীতে প্রহ্লাদ চন্দ্রের পরিবার ভারত গমন করে। বাংলাদেশ স্বাধীনতা লাভের পর ১৯৭২ সালে প্রহ্লাদ চন্দ্রের স্ত্রী শ্রীমতী প্রতিভা সাহা দুই ছেলে সমর সাহা ও তারক সাহাকে নিয়ে বিউটি বোর্ডিং আবার চালু করেন। বিউটি বোর্ডিংয়ের মুখর আড্ডা আগের মতো না থাকলেও খাবার ঘরে এখনো খদ্দেরের ভিড় লেগেই থাকে। নগরের ভোজনরসিকরা এখানে ছুটে আসেন। আর নিয়মিত খান পুরোনো ঢাকার বইয়ের মার্কেটের নানা শ্রেণির মানুষ।
বিউটি বোর্ডিং এর জন্মলগ্ন থেকেই এখানে আড্ডা দিতেন প্রথিতযশা কবি, সাহিত্যিক, বুদ্ধিজীবী, শিল্পী, সাংবাদিক, চিত্রপরিচালক, নৃত্যশিল্পী, গায়ক, অভিনেতাসহ বিভিন্ন শ্রেণী-পেশার মানুষ। এখানে যারা আড্ডার আসরে আসতেন এদের মধ্যে কবি শামসুর রাহমান, রণেশ দাশগুপ্ত, ফজলে লোহানী, আবু হেনা মোস্তফা কামাল, শিল্পী দেবদাস চক্রবর্তী, সমরজিৎ রায় চৌধুরী, ব্রজেন দাস, হামিদুর রহমান, বিপ্লব দাশ, আবুল হাসান, মহাদেব সাহা, আহমেদ ছফা, হায়াৎ মাহমুদ, সত্য সাহা, এনায়েত উল্লাহ খান, আল মাহমুদ, আল মুজাহিদী, আবু জাফর ওবায়দুল্লাহ, ড. মুনতাসীর মামুন, ফতেহ লোহানী, জহির রায়হান, খান আতা, আখতারুজ্জামান ইলিয়াস, সৈয়দ শামসুল হক, জিল্লুর রহমান সিদ্দিকী, নির্মল সেন, ফয়েজ আহমদ, গোলাম মুস্তাফা, খালেদ চৌধুরী, সমর দাস, ফজল শাহাবুদ্দিন, সন্তোষ গুপ্ত, আনিসুজ্জামান, নির্মলেন্দু গুণ, বেলাল চৌধুরী, শহীদ কাদরী, ইমরুল চৌধুরী, সাদেক খান, ড. বোরহানউদ্দিন খান জাহাঙ্গীর, শফিক রেহমান, মহিউদ্দিন আহমেদ, আসাদ চৌধুরী, ভাষাসৈনিক ও পুস্তক প্রকাশক মোহাম্মদ সুলতান, সিকদার আমিনুর হক, জুয়েল আইচ প্রমুখ।
এটি একটি দ্বিতল ভবন। এর সাথে একটি উন্মুক্ত আঙ্গিনা রয়েছে। বোর্ডিং কক্ষগুলির সামনে দীর্ঘ বারান্দা রয়েছে।
মেসেঞ্জার (মহাকাশযান)

বুধের উদ্দেশ্যে নাসা কর্তৃক প্রেরিত দ্বিতীয় অভিযান ছিল মেসেঞ্জার (ME S S EN GE R - MErcury Surface, Space ENvironment, GEochemistry, and Ranging) যা ২০০৪ সালের আগস্ট ৩ তারিখে প্রেরিত হয়॥একটি রকেটের মাধ্যমে যুক্তরাষ্ট্রের কেপ ক্যানাভেরাল মহাশূন্য স্টেশন থেকে এটি প্রেরণ করা হয়েছিল। এই সন্ধানী যানটি বেশ কয়েকবার বুধের সন্নিকটে যেতে সমর্থ হবে বলে মনে করা হচ্ছে। একে এমনভাবে তৈরি করা হয়েছে যাতে তা সুনির্দিষ্ট প্রাসে চলার মাধ্যমে বুধের চারদিকে নিজস্ব একটি কক্ষপথ তৈরীতে সমর্থ হয়। ২০০৫ সালের আগস্ট মাসে এটি পৃথিবীর কাছ দিয়ে উড়ে যায় এবং ২০০৭ সালের অক্টোবর ও জুন মাসে শুক্র গ্রহের কাছ দিয়ে উড়ে যায়। এই যানটি বুধের নিকট দিয়ে তিন তিনবার উড়ে যাবে বলে শিডিউল করা হয়েছে। এই উড়ে যাওয়ার সময়গুলো হবে জানুয়ারি ২০০৮, অক্টোবর ২০০৮ এবং সেপ্টেম্বর ২০০৯। এর পর তা ২০১১ সালের মার্চ মাসে বুধ গ্রহের চারপাশে কক্ষপথে প্রবেশ করবে।
মেসেঞ্জারকে পাঠানো হয়েছে মূলত বুধের ছয়টি মৌলিক বিষয়ে অনুসন্ধান করার জন্য। এগুলো হচ্ছে: বুধের উচ্চ ঘনত্ব, এর ভূতাত্ত্বিক ইতিহাস, এর চৌম্বক ক্ষেত্রের প্রকৃতি, এর কেন্দ্রের গঠন, এর মেরু অঞ্চলসমূহে আসলেই বরফ রয়েছে কিনা, এবং এর পাতলা বায়ুমণ্ডল কোথা থেকে উৎপত্তি লাভ করেছে। এই বিষয়গুলোকে সামনে রেখে সন্ধানী যানটিতে মেরিনার ১০-এর চেয়ে আরও শক্তিশালী ইমেজিং যন্ত্রপাতি সন্নিবেশিত করা হয়েছে যাতে বুধের আরও কাছ থেকে অপেক্ষাকৃত অধিক রিজল্যুশনবিশিষ্ট ছবি তোলা যায়। এছাড়া এতে রয়েছে যুতসই যার সাহায্যে বুধের ভূত্বকে মৌলসমূহের প্রাচুর্য নির্ণয় করা সম্ভব, রয়েছে এবং আয়নিত কণিকাসমূহের গতিবেগ নির্ণয়ের যন্ত্রাবলী। সন্ধানী যানটি যখন বুধকে কেন্দ্র করে তার কক্ষপথ বরাবর আবর্তন করবে তখন এর গতিবেগের সূক্ষ্ণতম পরিবর্তন পরিমাপের জন্য এই গতিমাপক যন্ত্রগুলো দেয়া হয়েছে। এই পরিবর্তন পরিমাপের মাধ্যমে বুধের অভ্যন্তরীন গঠন সম্বন্ধে বিস্তারিত জানা যাবে বলে ধারণা করা হচ্ছে।
২০০৮ সালের ১৪ই জানুয়ারি পূর্বাঞ্চলীয় মান সময় ২:০৪ ঘটিকায় এই নভোযান বুধ গ্রহের খুব কাছ দিয়ে উড়ে যায়। তিনবার কাছ দিয়ে উড়ে যাওয়ার মধ্যে এটিই ছিল নিকটতম। এ সময় মেসেঞ্জার বুধ গ্রহের মাত্র ২০০ কিলোমিটার উপর দিয়ে উড়ে যায়। নভোযানের সাথে এখনও নাসার যোগাযোগ অব্যাহত আছে এবং এই ন্যূনতম দূরত্বে উড়ে যাওয়ার ঘটনার মিনিটখানেক পরেই নাসার বিজ্ঞানীরা বুধ গ্রহ সম্বন্ধে প্রথম বৈজ্ঞানিক তথ্য পেতে শুরু করেন।
অমল সেন

কমরেড অমল সেন (জুলাই ১৯, ১৯১৩ - জানুয়ারি ১৭, ২০০৩) তেভাগা আন্দোলনের অন্যতম সক্রিয় নেতা, যিনি যশোর-নড়াইল এলাকার কৃষকদের সংগঠিত করেছিলেন। সাম্প্রদায়িকতা ও সাম্রাজ্যবাদের বিরুদ্ধে অমল সেনের দৃঢ় অবস্থান ছিল আজীবন। ১৯৭১ সালের মুক্তিযুদ্ধে তিনি সংগঠকের দায়িত্ব পালন করেন। পাকিস্তান আমলের ১৯ বছরই তাকে রাজবন্দি হিসেবে জেলে কাটাতে হয়। শারীরিক নিপীড়নও বন্দি অবস্থায় সহ্য করতে হয়। ১৯৮০ সালে বাংলাদেশের ওয়ার্কার্স পার্টি গঠিত হলে তিনি দলের মহাসচিব নির্বাচিত হন।
অমল সেন ১৯১৩ সালের ১৯শে জুলাই নড়াইলের আফরা গ্রামে এক সম্ভ্রান্ত বৈদ্যব্রাহ্মণ জোতদার পরিবারে জন্মগ্রহণ করেন। ১৯৩৩ সালে খুলনার বিএল কলেজে অধ্যয়নরত অবস্থায় কমিউনিস্ট পার্টির সাথে যুক্ত হন। ১৯৩৪ সালে কমিউনিস্ট পার্টির সদস্যপদ লাভ করেন। সেই সময় তিনি উপলব্ধি করেন যে ব্রিটিশ সম্রাজ্যবাদবিরোধী জাতীয় মুক্তি সংগ্রামে বিজয়ী হতে হলে ব্যাপক কৃষক জনতাকে ঐক্যবদ্ধ করা ছাড়া সম্ভব নয়। ‘সমাজতান্ত্রিক আন্দোলন ও জনগণের বিকল্প শক্তি’ তার প্রকাশিত একটি গ্রন্থ।
নড়াইল

নড়াইল বাংলাদেশের দক্ষিণ-পশ্চিমাঞ্চলের খুলনা বিভাগে অবস্থিত একটি শহর। প্রশাসনিকভাবে শহরটি নড়াইল জেলা এবং নড়াইল সদর উপজেলার সদর। এটি নড়াইল জেলার সবচেয়ে বড় এবং প্রধান শহর। শহরটির সবচেয়ে নিকটবর্তী আন্তর্জাতিক এবং আভ্যন্তরীণ বিমানবন্দর যথাক্রমে শাহজালাল আন্তর্জাতিক বিমানবন্দর,যশোর বিমানবন্দর এবং খুলনা এর খান জাহান আলী বিমানবন্দর।বিভাগীয় শহর খুলনা থেকে নড়াইল শহরের দূরত্ব ৬১কি.মি.।
বাংলাদেশের আদমশুমারি ও গৃহগণনা-২০১১ অনুযায়ী নড়াইল শহরের মোট জনসংখ্যা ৫১,৩১৮ জন যার মধ্যে ২৫,৭৯১ জন পুরুষ এবং ২৫,৫২৭ জন নারী। এ শহরের পুরুষ এবং নারী অনুপাত ১০১:১০০।
শহরটির অবস্থানের অক্ষাংশ ও দ্রাঘিমাংশ হল । সমুদ্র সমতল থেকে শহরটির গড় উচ্চতা ১৪ মিটার।
১৯৭২ সালে নড়াইল শহরের নাগরিকদের পৌরসেবা ও অন্যান্য সুযোগ-সুবিধা প্রদান করার উদ্দেশ্যে নড়াইল পৌরসভা নামক একটি স্থানীয় সরকার সংস্থা(পৌরসভা) গঠিত হয় যা ৯টি ওয়ার্ড এবং ২৪টি মহল্লায় বিভক্ত । ৩৯.৭৯ বর্গ কি.মি. আয়তনের নড়াইল শহরের ২২.০৫ বর্গ কি.মি. এলাকা নড়াইল পৌরসভা দ্বারা পরিচালিত হয়।
নড়াইল শহরের স্বাক্ষরতার হার হলো শতকরা ৭৫.৫০%ভাগ।
ইকবাল কাদির

ইকবাল জেড কাদির (জন্ম: ১৩ই আগস্ট, ১৯৫৮) একজন বাংলাদেশী-মার্কিন শিল্পোদ্যোক্তা। তিনি গণফোন এবং গ্রামীণফোনের প্রতিষ্ঠাতা। বর্তমানে মার্কিন যুক্তরাষ্ট্রের ম্যাসাচুসেট্‌স ইনস্টিটিউট অফ টেকনোলজির ""লেগাটাম সেন্টার ফর ডেভেলপমেন্ট অ্যান্ড এন্ট্রাপ্রেনিয়ারশিপ""-এর প্রতিষ্ঠাতা নির্বাহী পরিচালক হিসেবে কর্মরত আছেন। এর পাশাপাশি তিনি এমআইটি প্রেস কর্তৃক প্রকাশিত সাময়িকী ""ইনোভেশন্‌স: টেকনোলজি, গভার্নেন্স, গ্লোবালাইজেশন""-এর সহ-সম্পাদকের দায়িত্ব পালন করছেন।
কাদীর যশোরে জন্মগ্রহণ করেন। ১৯৭৬ সালে তিনি যুক্তরাষ্ট্র পাড়ি জমান এবং পরবর্তীতে যুক্তরাষ্ট্রের নাগরিকত্ব লাভ করেন। তিনি ১৯৮১ সালে সয়ার্থমোর কলেজ থেকে বি.এস.(সম্মান) এবং পেন্সিল্‌ভেনিয়া বিশ্ববিদ্যালয়ের হোয়ার্টন স্কুল থেকে ১৯৮৩ ও ১৯৮৭ সালে যথাক্রমে এম.এ ও এম.বি.এ ডিগ্রী অর্জন করেন।
কাদীর ১৯৮৩ থেকে ১৯৮৫ সাল পর্যন্ত ওয়াশিংটন ডি.সিতে অবস্থিত বিশ্ব ব্যাংকে উপদেষ্টা হিসেবে,১৯৮৭ থেকে ১৯৮৯ এবং ১৯৮৯ থেকে ১৯৯১ সাল পর্যন্ত যথাক্রমে কুপার অ্যান্ড লাইব্রান্ড ও সিকিউরিটি প্যাসিফিক মার্চেন্ট ব্যাংকে সহযোগী হিসেবে, অ্যাট্রিয়াম ক্যাপিটাল করপোরেশনে সহ-প্রধান হিসেবে নিযুক্ত ছিলেন। ১৯৯৩ থেকে ১৯৯৯ সাল পর্যন্ত সময়কালে তিনি বাংলাদেশে গ্রামীণফোন প্রতিষ্ঠা করেন এবং ১৯৯৬ থেকে ১৯৯৯ সাল পর্যন্ত প্রতিষ্ঠানটির ব্যবস্থাপনা পর্ষদের সাথে যুক্ত ছিলেন।
ম্যাসাচুসেট্‌স ইনস্টিটিউট অব টেকনোলজি

ম্যাসাচুসেট্‌স ইন্সটিটিউট অব টেকনোলজি (এমআইটি) মার্কিন যুক্তরাষ্ট্রের ম্যাসাচুসেট্‌স অঙ্গরাজ্যের কেমব্রিজে অবস্থিত একটি বেসরকারি গবেষণা বিশ্ববিদ্যালয়, যেটাকে পৃথিবীর সবথেকে মর্যাদাপূর্ণ একটি বিশ্ববিদ্যালয় হিসেবে গণ্য করা হয়। মার্কিন যুক্তরাষ্ট্রে ক্রমবর্ধমান শিল্পায়ন প্রতিক্রিয়ার ফলশ্রুতিতে ১৮৬১ সালে প্রতিষ্ঠিত, এমআইটি ইউরোপীয় পলিটেকনিক বিশ্ববিদ্যালয় মডেল গ্রহণ করে এবং ফলিত বিজ্ঞান ও প্রকৌশলে পরীক্ষাগার কর্মসূচীর উপর জোর দেয়। দ্বিতীয় বিশ্বযুদ্ধ এবং স্নায়ুযুদ্ধের সময় গবেষকরা কম্পিউটার, রাডার এবং [নিষ্ক্রিয় নির্দেশিকা ব্যবস্থার উপর কাজ করেন। জেমস কিলান-এর অধীনে যুদ্ধোত্তর প্রতিরক্ষা গবেষণা এর আওতায় অনুষদ এবং ক্যাম্পাস দ্রুত সম্প্রসারণে অবদান রাখে। ১৯১৬ সালে বর্তমান ক্যাম্পাস চালু করা হয় এবং চার্লস নদী অববাহিকার উত্তর তীর বরাবর প্রসারিত করা হয়।
প্রতিষ্ঠানটি ঐতিহ্যগতভাবে ভৌত বিজ্ঞান ও প্রকৌশল বিদ্যায় গবেষণা এবং শিক্ষার জন্য পরিচিত, পাশাপাশি সাম্প্রতিক কালে জীববিদ্যা, অর্থনীতি, ভাষাবিদ্যা, এবং ব্যবস্থাপনার জন্যও পরিচিত। এমআইটি আমেরিকান বিশ্ববিদ্যালয়ের এসোসিয়েশনের (এএইউ) সদস্য এবং এর প্রতিষ্ঠাতা সদস্য। বিগত কয়েক বছর ধরে, এমআইটির স্কুল অব ইঞ্জিনিয়ারিং বিভিন্ন আন্তর্জাতিক ও জাতীয় বিশ্ববিদ্যালয়গুলোর তালিকায় প্রথম স্থান দখল করে আসছে, এবং ইনস্টিটিউটটি বিশ্বের শীর্ষস্থানীয় বিশ্ববিদ্যালয়ের মধ্যে প্রায়শই স্থান করে নিয়েছে। প্রকৌশলীর ৩১টি ক্রীড়া ইভেন্টে প্রতিযোগিতা করে, যার বেশীরভাগ দল এনসিএএ ডিভিশন তিন এর নিউ ইংল্যান্ড উইমেনস এন্ড মেন্স অ্যাথলেটিক কনফারেন্স-এ প্রতিযোগিতা করে; ইএআরসি এবং ইএডব্লিউআরসির অংশ হিসেবে ডিভিশন এক রোয়িং প্রোগ্রাম প্রতিযোগীতায় অংশ নেয়।
২০১৫ সাল অনুযায়ী, ৮৫ জন নোবেল বিজয়ী, ৫২ জন ন্যাশনাল পদক অব সায়েন্স বিজেতা,৬৫ জন মার্শাল স্কলার, ৪৫ জন রোডস স্কলার, ৩৮ জন ম্যাকআর্থার ফেলো, ৩৪ জন মহাকাশচারী, ১৯ জন টুরিং পুরস্কার বিজয়ী, ১৬ জন মার্কিন বিমান বাহিনীর প্রধান বিজ্ঞানী এবং বিশ্ববিদ্যালয়ের ক্ষেত্রসমূহে ৬ জন পদক বিজয়ী এমআইটির সাথে সম্বন্ধযুক্ত রয়েছেন।
স্কুলটির একটি শক্তিশালী উদ্যোক্তা সংস্কৃতি রয়েছে, এবং এমআইটির প্রাক্তন শিক্ষার্থীদের প্রতিষ্ঠিত কোম্পানিসমূহের সামগ্রিক আয় বিশ্বের একাদশ বৃহত্তম অর্থনীতি হিসেবে স্থান করে নিয়েছে।
এমআইটি'র গ্রন্থাগারসমূহে ২৯ লক্ষ মুদ্রিত গ্রন্থ রয়েছে।
রয়েছে ২৪ লক্ষ মাইক্রোফর্ম(ক্ষুদ্রাকারে ছবি তোলার ফিল্মবিশেষ), ৪৯,০০০ ছাপানো বা ইলেক্ট্রনিক জার্নাল কপি, ৬৭০টি রেফারেন্স ডাটাবেইস!
অঙ্গ (জীববিজ্ঞান)

জীববিজ্ঞানে
অঙ্গ (ইংরেজি: Organ, ল্যাটিন: "organum", "যন্ত্র") হলো একগুচ্ছ কলা যা নির্দিষ্ট একটি বা অনেকগুলি কাজ সম্পন্ন করে। সাধারণত কলা সমূহ "প্রধান" ও "স্পোরাডিক" কলায় বিভক্ত। প্রধান কলা হলো ওই সকল কলা যারা কোন অঙ্গের জন্য নির্দিষ্ট। যেমন, হৃৎপিণ্ডের প্রধান কলা হলো হৃৎপেশী। অন্যদিকে স্পোরাডিক কলাসমূহ হলো স্নায়ু, রক্ত, যোজক কলা ইত্যাদি।
উদ্ভিদ অঙ্গ সমূহকে বর্ধমান (vegetative) ও পুনরুৎপাদনশীল (reproductive) এই দুই ভাগে ভাগ করা যায়। বর্ধমান উদ্ভিদ অঙ্গ সমূহ হলো মূল, কাণ্ড এবং পাতা। অপরদিকে পুনরুৎপাদনশীল অঙ্গ সমূহ হলো পুষ্প, বীজ এবং ফল।
বর্ধমান অঙ্গ সমূহ উদ্ভিদের জীবন ধারণের জন্য আবশ্যকীয় (তারা জৈব অপরিহার্য কাজ যেমন সালোকসংশ্লেষণ করে), আর পুনরুৎপাদনশীল অঙ্গ সমূহ প্রজননের জন্য অত্যাবশ্যকীয়।
সাধারণ প্রাণী অঙ্গসমূহের হলো হৃৎপিণ্ড, ফুসফুস, মস্তিষ্ক, চোখ, পাকস্থলী, প্লীহা, অস্থি, অগ্ন্যাশয়, বৃক্ক, যকৃৎ, অন্ত্র সমূহ, ত্বক (মানুষের সর্ববৃহৎ অঙ্গ), গর্ভাশয় এবং মূত্র থলি। শরীরের ভেতরের অঙ্গ গুলোকে প্রায়শ "অভ্যন্তরীণ অঙ্গ" নামে বর্ণনা করা হয়। অভ্যন্তরীণ অঙ্গগুলোকে যৌথভাবে বলা হয় "ভিসেরা" এবং এর সল্প ব্যবহৃত বহুবচন হলো "ভিসকাস"।
স্তন্যপায়ী প্রাণীদের দেহে ১১টি প্রধান অঙ্গতন্ত্র দেখা যায়।
অঙ্গ তন্ত্র
আন্ডারহিল স্টেডিয়াম

আন্ডারহিল লন্ডনের চিপিং বার্নেটের একটি স্টেডিয়াম ছিল, যেটি ১৯০৭ থেকে ২০১৩ পর্যন্ত বারনেট ফুটবল ক্লাবের হোম গ্রাউন্ড হিসাবে ব্যবহৃত হয়েছে। এর সর্বোচ্চ ধারণক্ষমতা প্রায় ৬,০২৩ জন। এটি লন্ডনের সবচেয়ে ছোট ফুটবল মাঠ।
২০১৮ সালের জানুয়ারীতে আন্ডারহিল ধ্বংস করা শুরু হয়েছিল।
হ্যাকার (কম্পিউটার নিরাপত্তা)

হ্যাকার হচ্ছেন সেই ব্যক্তি যিনি নিরাপত্তা ব্যবস্থার দুর্বল দিক খুঁজে বের করায় বিশেষভাবে দক্ষ অথবা অন্য কম্পিউটার ব্যবস্থায় অবৈধ অনুপ্রবেশ করতে সক্ষম বা এর সম্পর্কে গভীর জ্ঞানের অধিকারী।
হ্যাকার সাধারনত দুই প্রকার হয়ে থাকে:
এদের মধ্যে পার্থক্য করার জন্য প্রায়ক্র্যাকার শব্দটি ব্যবহার করা হয়, যা কম্পিউটার নিরাপত্তা হ্যাকার থেকে একাডেমিক বিষয়ের হ্যাকার থেকে আলাদা করার জন্য ব্যবহার করা হয় অথবা অসাধু হ্যাকার (ব্ল্যাক হ্যাট হ্যাকার) থেকে নৈতিক হ্যাকারের (হোয়াইট হ্যাট হ্যাকার) পার্থক্য বুঝাতে ব্যবহৃত হয়।যেমন ভাবে বিপদের সংকেট প্রদানের জন্য লাল রং ব্যবহার করা হয়। ঠিক তেমনি হ্যাকারের হ্যাক করার উদ্দেশ্যকে বিবেচনা করে প্রতীক হিসেবে তিন ধরনের হেড (টুপি) ব্যবহার করা হয়। আর এসব হোয়াইট হ্যাট হ্যাকার, গ্রে হ্যাট হ্যাকার এবং ব্ল্যাক হ্যাট হ্যাকার থেকেই গড়ে উঠে বিখ্যাত হ্যাকাররা।
সাদা টুপি হ্যাকার:
এরা কম্পিউটার তথা সাইবার ওয়ার্ল্ডের ভালো এর জন্য কাজ করে, এরা কখনো অপরের ক্ষতি করেনা, এদের কে ইথিক্যাল হ্যাকার বলা হয়।
ধূসর টুপি হ্যাকার:
এরা এমন এক ধরনের হ্যাকার যারা সাদা টুপি এবং কাল টুপি হ্যাকারের মধ্যপর্তি স্থানে অবস্থান করেন । এরা ইচ্ছা করলে কারোও ক্ষতি ও করতে পারে এবং উপকার ও করতে পারে।
কালো টুপি হ্যাকার:
হ্যাকার বলতে সাধারনত কালো টুপি হ্যাকার দের বোঝায় এরা সব সময় কোন না কোন ভাবে অপরের ক্ষতি করার চেস্টা করে । সাইবার ওয়ার্ল্ডে এরা সবসময় ঘ্রিনিত হয়ে থাকে । এছারাও আরো কিছু হ্যাকারের ধরন রয়েছে । যেমন-
(সাইবার এক্সডি) এরা নিজেরা ভিবিন্ন শেল আপলোড করে থাকে ওয়েব সাইটে এবং অন্যের ক্ষতি করেনা। (স্ক্রিপ্ট কিডি) এরা নিজেরা কিছুই পারেনা বরং বিভিন্ন সফটওয়ার টুলস ব্যাবহার করে থাকে।
দেনেশ গাবর

দেনেশ (ডেনিস) গাবর (হাঙ্গেরীয় ভাষা: Gábor Dénes) (৫ই জুন, ১৯০০ - ৯ই ফেব্রুয়ারি, ১৯৭৯) হাঙ্গেরীয়-ব্রিটিশ পদার্থবিজ্ঞানী এবং উদ্ভাবক। তিনি হলোগ্রাফি (Holography) উদ্ভাবনের জন্য সবচেয়ে বিখ্যাত। এই উদ্ভাবনের জন্যই তাকে ১৯৭১ সালে পদার্থবিজ্ঞানে নোবেল পুরস্কার দেয়া হয়।
লিয়ন কুপার

লিয়ন ন্যাথান কুপার (জন্ম: ২৮শে ফেব্রুয়ারি, ১৯৩০) মার্কিন পদার্থবিজ্ঞানী। তিনি ১৯৭২ সালে জন বারডিন এবং জন রবার্ট শ্রিফারের সাথে যৌথভাবে পদার্থবিজ্ঞানে নোবেল পুরস্কার লাভ করেন। ২০-এর দশকে অতিপরিবাহিতা বিষয়ে গুরুত্বপূর্ণ বিসিএস তত্ত্ব প্রদানের জন্য তারা এ পুরস্কার পেয়েছিলেন। এই তিনজনের নামের আদ্যক্ষর দিয়েই বিসিএস তত্ত্ব নামটি রাখা হয়েছে। "কুপার ইলেকট্রন যুগল" ধারণাটির নামকরণ করা হয়েছে তার নামানুসারে। বর্তমানে তিনি ব্রাউন বিশ্ববিদ্যালয়ের অধ্যাপক হিসেবে কর্মরত আছেন।
নোবেল পুরস্কারের অফিসিয়াল ওয়েবসাইটসহ অনেক প্রকাশনাতেই কুপারের পূর্ণ নাম লেখা হয়েছে "লিয়ন নেইল কুপার" । সে হিসেবে তার মধ্য নাম হচ্ছে নেইল। প্রকৃতপক্ষে, কুপারের মধ্য নামের সংক্ষেপ হিসেবে ব্যবহৃত এন অক্ষরটি নেইলের সংক্ষিপ্তরূপ নয়, বরং এ দ্বারা অন্য কিছু বোঝায়। তার পূর্ণ নামের সঠিক বানান হচ্ছে, "লিয়ন এন কুপার" । ইংরেজিতে এই এন-এর পরে কোন ডট-ও নেই। তার পারিবারিক সূত্রে জানা গেছে, "এন" দ্বারা আসলে একটা নামকে বোঝায়, আর সেই নামটি হচ্ছে ন্যাথান।
জন রবার্ট শ্রিফার

জন রবার্ট শ্রিফার (৩১ মে ১৯৩১–২৭ মে ২০১৯) একজন মার্কিন পদার্থবিজ্ঞানী। তিনি ১৯৭২ সালে জন বারডিন এবং লিয়ন এন কুপারের সাথে যৌথভাবে পদার্থবিজ্ঞানে নোবেল পুরস্কার লাভ করেন। অতিপরিবাহিতা বিষয়ে বিসিএস তত্ত্ব প্রদানের জন্য তাদেরকে এ পুরস্কার দেয়া হয়েছিল। তত্ত্বটির নামকরণ করা হয়েছে এই তিনজনের নামের আদ্যক্ষরের মাধ্যমে।
স্ট্যান পিয়ারসন

স্ট্যানলি ক্লেয়ার পিয়ারসন (১১ জানুয়ারি ১৯১৯ - ২০ ফেব্রুয়ারি ১৯৯৭) ছিলেন একজন ইংরেজ ফুটবল খেলোয়াড়। তিনি স্যালফোর্ডে জন্মগ্রহণ করেছিলেন। ১৯৩৫ সালের ডিসেম্বরে অপেশাদার খেলোয়াড় হিসেবে তিনি ম্যানচেস্টার ইউনাইটেড ক্লাবে যোগ দেন এবং ১৯৩৭ সালের মে মাসে মূল পেশাদার দলে সামিল হন। মূলদলে তার প্রথম খেলা খেলেন ১৯৩৭ সালে চেস্টারফিল্ডের বিপক্ষে। দ্বিতীয় বিশ্বযুদ্ধ তার খেলা থামিয়ে দেয় এবং তিনি ২য়/৪র্থ ল্যাঙ্কাশায়ারে যোগ দেন। যুদ্ধের পর তিনি খেলায় ফিরে আসেন এবং ১৯৪৮ সালে এফএ কাপ ও ১৯৫২ সালে লীগ শিরোপা জিততে ম্যানচেস্টার ইউনাইটেডকে সাহায্য করেন। ১৯৫৩ সালে তিনি ইউনাইটেডের পক্ষে খেলা থেকে অবসর গ্রহণ করেন। এসময়ে তিনি ইউনাইটেড ক্যারিয়ারে ৩৪৩ খেলায় ১৪৮টি গোল করেছেন যা ক্লাবের ইতিহাসে নবম সর্বোচ্চ গোলদাতা হিসেবে তাকে অধিষ্ঠিত করেছে। রুড ভান নিস্তেলরয়ের তুলনায় তিনি মাত্র ২টি গোল কম করেছেন।
তিনি পরবর্তীতে বারি ক্লাবে যোগ দেন এবং প্রতি দুই খেলায় গড়ে একটিরও বেশি গোল করেন। ১৯৫৭ সাল থেকে ১৯৫৯ সাল পর্যন্ত তিনি চেস্টার সিটি ক্লাবে খেলেন এবং এখান থেকেই অবসর নেন। ৪০ বছর বয়সেও ফুটবল লীগে খেলেছেন।
অবসর নেয়ার পর তিনি চেস্টার সিটির ম্যানেজারের দায়িত্ব নেন। দুর্ভাগ্যক্রমে খেলার ফলাফল খুব একটা ভাল হয়নি এবং ১৯৬১ সালের নভেম্বরে লীগের বাইরের দল মরেক্যাম্বের সাথে খেলায় ১-০ গোলে হারার পর তাকে বরখাস্ত করা হয়।
Short biography on official Manchester United website
চার্লি মিটেন

চার্লি মিটেন (জানুয়ারি ১৭, ১৯২১ – জানুয়ারি ২, ২০০২) ছিলেন একজন ইংরেজ ফুটবল খেলোয়াড়। তিনি ম্যানচেস্টার ইউনাইটেড ক্লাবে যুব ও পেশাদার পর্যায়ে খেলেছিলেন। ১৯৩৬ সালে তিনি ম্যানচেস্টার ইউনাইটেড দলের সাথে চুক্তি করেন, তবে দ্বিতীয় বিশ্বযুদ্ধের কারণে দলের পক্ষে তিনি প্রথম খেলেন ১৯৪৬ সালে। মিটেন ছিলেন কুশলী উইঙ্গার এবং তিনি ম্যাট বাজবির প্রারম্ভিক বছরগুলোতে খেলেছিলেন। ১৯৪৮ সালে এফএ কাপ জেতায় তার অবদান ছিল। তিনি ইউনাইটেড ক্যারিয়ারে ৬১টি গোল করেছেন।
১৯৫০ সালে কলম্বিয়ার ধনী ব্যবসায়ী বোগোটার "ইন্ডিপেন্ডিয়েন্তে সান্তা ফি" ক্লাবের পক্ষে খেলার জন্য চার্লি মিটেনকে রাজী করান। এর ফলে তিনি অঢেল টাকার মালিক হন এবং "দ্য বোগোটা ব্যান্ডিট" ডাকনাম পান। কিছুদিন পর ক্লাবের অর্থ কমে গেলে তিনি আবার ইংল্যান্ড চলে আসেন। স্পেনের রিয়াল মাদ্রিদ ক্লাব আরো বেশি অর্থের প্রস্তাব দিলেও স্ত্রীর কাছাঁকাছি থাকার জন্য তিনি সেই প্রস্তাব প্রত্যাখ্যান করেন। ইংল্যান্ডে ফিরলেও তিনি তখন পর্যন্ত ম্যানচেস্টার ইউনাইটেড ক্লাবের বৈধ খেলোয়াড় ছিলেন এবং ম্যাট বাজবি তাকে ছয়মাস নিষিদ্ধ ঘোষণা করেন। পরে তাকে ফুলহ্যামের কাছে বিক্রি করা হয়।
খেলোয়াড়ী জীবনের পর তিনি ম্যানেজারের দায়িত্ব পালন শুরু করেন। তিনি ম্যান্সফিল্ড টাউন টাউন ও নিউকাসল ইউনাইটেড দলের ম্যানেজার ছিলেন।
তারে জমিন পর

তারে জমিন পর (হিন্দি: तारे जमीन पर, বাংলা অনুবাদ: "পৃথিবীর নক্ষত্র") ২০০৭ সালে মুক্তিপ্রাপ্ত বলিউড চলচ্চিত্র। ছবিটি পরিচালনা এবং প্রযোজনা করেছেন আমির খান। ডিসলেক্সিয়ায় আক্রান্ত একটি ছেলের অবস্থা এবং এর থেকে মুক্তির উপর ভিত্তি করে এই চলচ্চিত্রটি তৈরি করা হয়৷ এই চলচ্চিত্রের ফলে ভারতে ডিসলেক্সিয়া সম্পর্কে সতর্কতা তৈরি হয় এবং এতে আক্রান্ত ব্যক্তিদেরকে সহানুভূতির চোখে দেখা হয়৷
ছবিটির কাহিনী প্যাট্রিসিয়া পোলাক্কোর বই "Thank You, Mr. Falker" থেকে অনুপ্রাণিত। ৮ বছরের ছেলে ঈশান আওয়াস্তি। ডিস্‌লেক্সিক রোগের কারণে সে কোন কিছু পড়তে কিংবা বানান করতে পারেনা। অক্ষরগুলো তার চোখের সামনে নেচে বেড়ায়। মাছ, ঘুড়ি, কুকুর হয়ে ঘুরে বেড়ানো সেই শব্দগুলো বালক মনের আনন্দের খোরাক হলেও তা বড়দের কাছে বিরক্তিকর ছাড়া আর কিছুই নয়। তাই বড়ভাই উহান যখন ক্লাসের সব বিষয়ে সর্বোচ্চ নম্বর পেয়ে মায়ের কাছে ছুটে আসে তখন ঈষানের রেজাল্টকার্ড তার পোষা কুকুরদের মুখে মুখে ঘুরে বেড়ায়। তার উপর সবাই বিরক্ত। শিক্ষক থেকে শুরু করে বন্ধু-বান্ধব বাবা সবাই তার উপর বিরক্ত। এভাবে আর কতো? এভাবে করলে সে তো আর বড় হয়ে আর চাকরি বাকরি পাবেনা। স্কুলে থেকে অভিযোগের পর অভিযোগের করণে তার বাবা তাকে বোর্ডিং স্কুলে পাঠাতে বাধ্য হয়। সেখানেই তার সাথে পরিচয় হয় চারু ও কারু কলার শিক্ষক রাম শংকর (আমির খান) এর সাথে। এরপর থেকেই মূল কাহিনী শুরু হয়।
মার্টিন রাইল

স্যার মার্টিন রাইল (২৭শে সেপ্টেম্বর, ১৯১৮ - ১৪ই অক্টোবর, ১৯৮৪) একজন ব্রিটিশ রেডিও জ্যোতির্বিজ্ঞানী যিনি আধুনিক দূরবীক্ষণ যন্ত্র ব্যবস্থার বৈপ্লবিক উন্নয়ন ঘটিয়েছিলেন। তার এই উন্নত উদ্ভাবনের নাম অ্যাপার্চার সংশ্লেষণ। এই ব্যবস্থা ব্যবহার করে তিনি দুর্বল রেডিও উৎস থেকে প্রাপ্ত সংকেত নির্ভুলতার সাথে সনাক্ত করেন এবং এর চিত্র গ্রহণ করেন। রাইল এবং অ্যান্টনি হিউইশ যৌথভাবে রেডিও জ্যোতির্বিজ্ঞান বিষয়ক গবেষণা জন্য ১৯৭৪ সালে পদার্থবিজ্ঞানে নোবেল পুরস্কার লাভ করেন।
তার নামে নামাঙ্কিত
ইংরেজ

ইংরেজ হল একটি জাতি গোষ্ঠীর নাম যারা ইংল্যান্ডে বাস করে। ইংরেজরা ইংরেজি ভাষায় কথা বলে। প্রাক-মধ্যযুগ ইংরেজ জাতি উত্তরণ হয়। তখন পুরাতন ইংরেজিতে তাদেরকে "Angelcynn" হিসাবে বলা হয়েছে যার অর্থ ‘ এ্যাঙ্গেলদের পরিবার’। শব্দটি এসেছে একটি প্রাচীন জার্মান এ্যাঙ্গেল জাতির নাম থেকে যারা ৫ম শতকে জার্মানি থেকে ইংল্যান্ডে অভিবাসন নিয়েছিল। ইংল্যান্ড যুক্তরাজ্যের একটি দেশ।
ঐতিহাসিকভাবে, ইংরেজরা বেশ কয়েকটি জাতির উত্তরসূরীর- ব্রিটন এবং কিছু জার্মান উপজাতি যারা রোমানরা চলে যাওয়ার পর ব্রিটেনে বসবাস শুরু করে। যাদের মধ্যে উল্লেখযোগ্য ছিল, এ্যাঙ্গেল, স্যাক্সন, জুট এবং ফ্রিসিয়ান। সম্মিলিতভাবে যাদেরকে এ্যাংলো-স্যাক্সন বলা হয়। প্রথমে এই এ্যাংলো-স্যাক্সন জাতি ও পরে নরম্যান, ডেন ও অন্যান্যরা মিলে ইংল্যান্ড (প্রাচীন ইংরেজিতে ইংলাল্যান্ড) প্রতিষ্ঠা করে।
ইউনিয়ন এ্যাক্ট ১৭০৭ অনুসারে, ব্রিটিশ রাজত্ব গ্রেট ব্রিটেন কর্তৃক অধিকৃত হয়। কালক্রমে ইংরেজ সংস্কৃতি গ্রেট ব্রিটেনের সাংস্কৃতির সাথে একিভূত হয়ে যায়। বর্তমানে অনেক ইংরেজের পূর্বপুরুষ গ্রেট ব্রিটেনের অন্য অঞ্চল থেকে এসেছে। আবার অনেকে এসেছে ইউরোপের অন্যান্য দেশ বা কমনওয়েলথ ভূক্ত দেশ থেকে। ইংরেজরা পৃথিবীতে ইংরেজি ভাষা, ওয়েস্ট মিনিস্টার পদ্ধতি, সাধারণ আইন বিভিন্ন জনপ্রিয় খেলা যেমন ক্রিকেট, ফুটবল, রাগবি লীগ, ইউনিয়ন রাগবি ইত্যাদি প্রচলন করে। এছাড়াও ব্রিটিশ ঔপনিবেশিক শাসনামলে অনেক ইংরেজ সংস্কৃতি পৃথিবীর বিভিন্ন স্থানে ছড়িয়ে পড়েছিল।
জেমস কোবার্ন

তৃতীয় জেমস হ্যারিসন কোবার্ন (; ৩১শে আগস্ট, ১৯২৮ - ১৮ই নভেম্বর, ২০০২) ছিলেন একজন মার্কিন চলচ্চিত্র অভিনেতা। তিনি সত্তরের অধিক চলচ্চিত্রে অভিনয় করেছেন এবং শতাধিক টেলিভিশন নাটকে অভিনয় করেছেন। ১৯৯৯ সালে "অ্যাফ্লিকশন" চলচ্চিত্রে গ্লেন হোয়াইটহাউজ চরিত্রে অভিনয়ের জন্য তিনি শ্রেষ্ঠ পার্শ্ব অভিনেতা বিভাগে একাডেমি পুরস্কার জয় করেন।
তার অভিনীত উল্লেখযোগ্য চলচ্চিত্রসমূহ হল "দ্য ম্যাগনিফিসেন্ট সেভেন", "হেল ইজ ফর হিরোজ", "দ্য গ্রেট এসকেপ", "চেরাড", "আওয়ার ম্যান ফ্লিন্ট", "ইন লাইক ফ্লিন্ট", "ডাক, ইউ সাকার!", "প্যাট গেরেট অ্যান্ড বিলি দ্য কিড", এবং "ক্রস অব আয়রন"। কোবার্ন পিক্সার ফিল্মসের "মনস্টার্স ইনকর্পোরেশন" ছবিতে মিস্টার ওয়াটারনুজ চরিত্রে কণ্ঠ দেন।
সাইট অ্যান্ড সাউন্ড

সাইট অ্যান্ড সাউন্ড ব্রিটেনের চলচ্চিত্র বিষয়ক মাসিক সাময়িকী। ব্রিটিশ ফিল্ম ইনস্টিটিউট এই সাময়িকীটি প্রকাশ করে। ইন্ডিপেন্ডেন্ট সংবাদপত্র এই সাময়িকী সম্বন্ধে বলেছে, "highbrow but accessible"
সাইট অ্যান্ড সাউন্ড সাময়িকী গত ২৫ বছরে পৃথিবীর সেরা ১০ চলচ্চিত্রের একটি তালিকা প্রকাশ করেছে।
লক্ষীনারায়ণের পুকুর

লক্ষীনারায়ণের পুকুর বাংলাদেশের মাগুরার মহম্মদপুর উপজেলায় অবস্থিত সপ্তদশ শতাব্দীর একটি প্রাচীন পুকুর। যা মহম্মদপুরে রাজা সীতারাম রায়ের আমলের অন্যতম কীর্তি বলে মনে করা হয়।
আকারের মাঝারি রকমের পুকুরটি উত্তর-দক্ষিণে লম্বা। পুকুরের চারদিকের পাড় একেবারে উপর থেকে পানির গভীরে তলা পর্যন্ত সান বাধানো মানে পাকা করা। এমন কি পুকুরের তলদেশও পাকা। পুকুরের তলদেশে সাত-আটটি কুয়ো দিয়ে পানি উঠে পুকুরটি জলে পূর্ণ থাকে। বাংলাদেশের যশোরের চাঁচড়ার রাজবাড়ি এলাকায় "দুধ সাগর" নামে আরও একটি পুকুরে এমন ইটের গাথুনি দিয়ে পাড় বাধাঁনো পুকুরের সন্ধান পাওয়া গেছে, তবে সেটি এ পুকুরের চেয়ে আকারে ছোট। লক্ষীনারায়ণের পুকুরের সাথে এর মূল পার্থক্য হচ্ছে লক্ষীনারায়ণের পুকুরের পাড়ের প্রাচীর দুই ধাপে নির্মিত। যা এখনো শনাক্ত করা যায়। এ দুই ধাপের উপর এবং নিচ তলাতে ছিল অনেক কুলুঙ্গি। কুলুঙ্গিগুলো পরস্পর থেকে কয়েক হাত দূরে দূরে রয়েছে। রাজা সীতারামের আমলে এই কুলুঙ্গি গুলোতে প্রদীপ জ্বালানো হতো। আর গোটা পুকুরের জলে প্রতিবিম্ব তৈরি হয়ে এক নৈশর্গিক দৃশ্যের অবতারণা হত।
পুকুরের দুই দিকে দুইটি ইমারত ছিল যা এখন নিশ্চিহ্ন প্রায়। এর একটি হল, আট কোণাকার শিবমন্দির। অষ্টাদশ শতকের গোড়ার দিকে এই ইমারত নির্মিত বলে মনে করা হয়। যা দোতলা এবং এর ছাঁদ সমতল। পুকুরের অন্য পাড়ে রয়েছে একটি প্রাসাদের ধ্বংসাবশেষ যা সীতারামের প্রাসাদ বলে পরিচিত।
সীতারাম রায় ছিলেন সপ্তদশ-অষ্টাদশ শতকের স্বাধীন রাজা। মাগুরার মোহাম্মদপুরে ছিল তার রাজধানী। যা ছিল পরিখা ঘেরা। সেই পরিখা স্থানীয়দের কাছে "গড়" নামে পরিচিত। সীতারাম রায়ের পিতা ছিলেন মুঘল আমলে মুর্শিদাবাদের নবাবের একজন পদস্থ কর্মচারী। সীতারাম মুর্শিদাবাদের নবাবের কাছ থেকে "জমিদার" ও পরে "রাজা" উপাধি লাভ করেন। সময়ের সাথে প্রতিপত্তি লাভের সাথে সাথে প্রবল ক্ষমতাধর হয়ে উঠলে নবাবকে রাজস্ব দেওয়া বন্ধ করে দেন।
নবাব মুর্শিদকুলি খান এতে রুষ্ট হন এবং ফৌজদার আবু তোরাবের নেতৃত্বে এক সেনাদল প্রেরণ করেন। সীতারামের বাহিনীর সাথে নবাব বাহিনীর যুদ্ধে বাংলার নবাবের বাহিনী হেরে যায় এওবং সেনানায়ক আবু তোরাব নিহত হন। ১৭১৪ খ্রিষ্টাব্দে বখ্‌শ আলী খাঁর নেতৃত্বে নবাবের এক শক্তিশালী বাহিনী আবারও যুদ্ধে প্রেরণ করলে সীতারাম রায় পরাজিত, বন্ধী এবং নিহত হন। এবং সীতারাম প্রতিষ্ঠিত স্বাধীন রাজ্যের সমাপ্তি ঘটে।
অলৌকিক কল্পকাহিনী

অলীক কল্পকাহিনী বা ফ্যান্টাসি কল্পকাহিনীর একটি বর্গ বা শ্রেণী যা সম্পূর্ণভাবে কাল্পনিক কোনও জগতে ঘটে এবং এতে সাধারণত বাস্তবের সাথে মিল আছে এমন কোনও স্থান, ঘটনা বা লোকজনের উল্লেখ পাওয়া যায়না। অধিকাংশ অলীক কল্পকাহিনীতেই মূল আখ্যান, বিষয় বা সংস্থাপন হিসেবে জাদু বা অতিপ্রাকৃত উপাদান ব্যবহৃত হয়। এসবের জগতে অনেক কাল্পনিক প্রাণীও দেখা যায়। বিজ্ঞান বা ভৌতিক বিষয়গুলি এড়িয়ে যাবার কারণে একে সাধারণত কল্পবিজ্ঞান ও ভৌতিক সাহিত্য থেকে আলাদা করে দেখা হয়। তবে উপর্যুক্ত তিনটিই কল্পসাহিত্যের উপবর্গ হওয়ায় এদের মধ্যে মিলও প্রচুর।
জনপ্রিয় সংস্কৃতিতে অলীক কল্পকাহিনী ধারাটি প্রধানত মধ্যযুগীয় রূপবিশিষ্ট। অবশ্য ব্যাপক অর্থে, আগেকার দিনের পৌরাণিক কাহিনী ও কিংবদন্তির বহু লেখক, শিল্পী, চলচ্চিত্রনির্মাতা এবং সঙ্গীতশিল্পী থেকে শুরু করে এসময়ের অনেক জনপ্রিয় সৃষ্টিকর্মও অলীক কল্পকাহিনীর অন্তর্ভুক্ত।
অলীক কল্পকাহিনী নিয়ে বিভিন্ন ক্ষেত্রে গবেষণা করা হয়, যেমন ইংরেজি ও অন্যান্য ভাষা, সাংস্কৃতিক গবেষণা, তুলনামূলক সাহিত্য, ইতিহাস এবং মধ্যযুগীয় গবেষণা। এই ধারায় কাজ হয়েছে জ্বাটান টোডোরোভের কাঠামোগত "লিমিনাল স্পেস" তত্ত্ব থেকে মধ্যযুগতত্ত্ব এবং জনপ্রিয় সংস্কৃতির মধ্য সম্পর্ক বিবিধ বিস্তৃত ক্ষেত্রে।
যদিও আধুনিককালের অলীক কল্পকাহিনী দুই শতাব্দীরও কম পুরনো, কিন্তু এর পূর্ববর্তী ধারার রয়েছে একটি বৃহৎ এবং ভিন্ন ইতিহাস। ধ্রুপদী পৌরাণীক কাহিনীগুলি অলীক কল্পকাহিনীতে পরিপূর্ণ এবং এদের মধ্যে সবচেয়ে বেশি পরিচিত (এবং সম্ভবত বর্তমান যুগের রূপকথার সঙ্গে অধিক মিল রয়েছে) হোমারের কাজগুলো। তার রচিত "ওডিসি" অলীক কল্পকাহিনীর সংজ্ঞাকে সমর্থন করে। প্লেটোর দর্শন অলীক কল্পকাহিনীতে ব্যাপক প্রভাব ফেলেছে। মধ্যযুগের উল্লেখযোগ্য অলীক কল্পকাহিনীগুলোর মধ্যে ছিল আরব্য রজনী। উইলিয়াম মরিস এবং জে. আর. আর. টলকিনের মতে মধ্য যুগের ইউরোপীয় সাগাগুলো পরবর্তী সময়ের অলীক কল্পকাহিনীতে ব্যাপক প্রভাব ফেলেছে।
ইংরেজি ভাষার সাহিত্যে ভিক্টোরীয় যুগে অলীক কল্পকাহিনীর নতুন ধারার সূচনা হয়; এ ব্যাপারে মেরি শেলি, উইলিয়াম মরিস এবং জর্জ ম্যাকডোনাল্ডের কাজ উল্লেখ্য।
সিমি গারেওয়াল

সিমি গারেওয়াল (জন্ম: ১৭ অক্টোবর ১৯৪০) একজন ভারতীয় চলচ্চিত্র অভিনেত্রী। ভারতের একটি গারেওয়াল পরিবারে তার জন্ম। তার বাবা ছিলেন ব্রিটিশ ভারতীয় সেনাবাহিনীর একজন কর্মকর্তা। সে সূত্রে ইংল্যান্ডে অনেকদিন থেকেছেন। ইংরেজি ভাষায় কথা বলার ক্ষেত্রে বিশেষ দক্ষ হওয়ার কারণে তিনি ১৯৬২ সালে হিন্দি চলচ্চিত্র অভিনেতা ফিরোজ খানের বিপরীতে 'টারজান গোস টু ইন্ডিয়া' নামক ইংরেজি চলচ্চিত্রে অভিনয় করার সুযোগ পান। বাংলা চলচ্চিত্রের প্রখ্যাত পরিচালক সত্যজিৎ রায় তার 'অরণ্যের দিনরাত্রি' চলচ্চিত্রে সিমিকে দিয়ে এক আদিবাসী মেয়ের চরিত্রে অভিনয় করিয়েছিলেন।
সিমি ১৯৪৪ সালের ১৭ অক্টোবর পাঞ্জাবের লুধিয়ানায় একটি গারেওয়াল জাট-শিখ পরিবারে জন্মগ্রহণ করেন। তার বাবার নাম ছিলো জে এস গারেওয়াল যিনি সেনাবাহিনীর একজন ব্রিগেডিয়ার ছিলেন। সিমি'র মাতার নাম ছিলো দর্শী যিনি হিন্দি চলচ্চিত্র পরিচালক যশ চোপড়ার স্ত্রী পামেলার পিতা মোহিন্দার সিংয়ের বোন ছিলেন। সিমি ইংল্যান্ডে বড় হন, এবং ওখানে তার বোন অমৃতার সঙ্গে নিউল্যান্ড হাউজ স্কুলে পড়েন।
উঠতি বয়সে সিমি ইংল্যান্ড থেকে ভারতে চলে আসেন। তিনি টারজান গোস টু ইন্ডিয়া নামের একটি চলচ্চিত্রে কামারা চরিত্রে অভিনয় করার সুযোগ পেয়ে যান যেটি ১৯৬২ সালে মুক্তি পায়, চলচ্চিত্রটিতে ফিরোজ খান ছিলেন। তার ভালো অভিনয়ের কারণে তিনি আরো অনেক চলচ্চিত্রে কাজ করার প্রস্তাব পেয়ে যান। ষাট এবং সত্তরের দশকে তিনি মেহবুব খানের 'সন অব ইন্ডিয়া' (১৯৬২), রাজ খোসলার 'দো বাদান' (১৯৬৬), রাজ কাপুরের 'মেরা নাম জোকার' (১৯৭০), সত্যজিৎ রায়ের 'অরণ্যের দিনরাত্রি' (১৯৭০), মৃণাল সেনের 'পদাতিক' (১৯৭৩) চলচ্চিত্রে অভিনয় করে প্রশংসা কুড়ান।
১৯৭৩ সালে তার শশী কাপুরের সঙ্গে অভিনীত 'সিদ্ধার্থ' চলচ্চিত্র মুক্তি পায়, যেটিতে তিনি তার 'কমলা' নামক চরিত্রের জন্য নগ্ন হয়েছিলেন, ভারতের কেন্দ্রীয় চলচ্চিত্র অনুমোদন পর্ষদ নগ্ন দৃশ্য কেটে দিয়ে চলচ্চিত্রটিকে মুক্তি দিয়েছিলো। তার দুলাভাই যশ চোপড়া তাকে অমিতাভ বচ্চন, রাখী, শশী কাপুর, ঋষি কাপুর, ওয়াহিদা রেহমান এবং নীতু সিং অভিনীত চলচ্চিত্র 'কাভি কাভি' (১৯৭৬ সালে মুক্তিপ্রাপ্ত) তে শোভা কাপুর নামে একটি ছোটো চরিত্রে নেন, তার মামাতো বোন পামেলা ওটির গল্পও লিখেছিলেন, এছাড়া ঐ বছরই 'চলতে চলতে' নামের তার অভিনীত আরেকটি চলচ্চিত্র মুক্তি পায় যেটিতে তিনি এক প্রেমিক হারানো মানসিক রোগী গীতার চরিত্রে অভিনয় করেন।
১৭ বছর বয়সে সিমি প্রথম এক ছেলের সাথে দৈহিক মিলন করেন এরপর বহু পুরুষের সঙ্গে তার প্রেম এবং যৌন-সম্পর্ক হয়েছে। আশির দশকের শুরু দিকে তিনি সালমান তাসীর নামের এক পাকিস্তানি শিল্পপতির ছেলের সাথে প্রেম এবং যৌন-সম্পর্ক গড়ে তোলেন।
১৯৭০ সালে সিমি রবি মোহন নামের এক ব্যবসায়ী প্রেম করে বিয়ে করেন, কিন্তু তা অল্প দিনের মধ্যেই ভেঙে যায়।
মুন্সি প্রেমচাঁদ

মুন্সি প্রেমচাঁদ (৩১ জুলাই ১৮৮০ - ৮ অক্টোবর ১৯৩৬) আধুনিক হিন্দি এবং উর্দু ভাষার অন্যতম সফল লেখক। তিনি ছিলেন উপমহাদেশের অন্যতম স্বনামধন্য সাহিত্যিক এবং বিংশ শতাব্দীর ভারতীয় লেখকদের মধ্যে অন্যতম অগ্রগামী লেখক।
আধুনিক হিন্দি ভাষা ও উর্দু ভাষার অন্যতম সফল লেখক প্রেমচাঁদ ভারতের উত্তর প্রদেশে ১৮৮০ সালের ৩১ জুলাই জন্মগ্রহণ করেন। ৮ অক্টোবর, ১৯৩৬ ভারতের বারাণসীতে তাঁর মৃত্যু হয়। মুন্সি প্রেমচাঁদ উর্দু ও হিন্দি সাহিত্যের স্বনামধন্য কথাশিল্পী। তার আসল নাম ধনপত রায়। তবে মুন্সি প্রেমচাঁদ নামেই তিনি পরিচিত। তাকে জীবনবাদী সাহিত্যিক বলা হয়। হিন্দি সাহিত্যে ‘উপন্যাস-সম্রাট’ হিসেবে খ্যাত প্রেমচাঁদকে আধুনিক হিন্দি সাহিত্যের জনক বলেও অভিহিত করা হয়। বাংলা সাহিত্যের বঙ্কিমচন্দ্র চট্টোপাধ্যায়ের সাথে তুলনা করে তাঁকে 'হিন্দি সাহিত্যের বঙ্কিম' বলা হয়। ১৯১০ সালে 'বড়ে ঘরকী বেটি' প্রকাশিত হলে উর্দু সাহিত্যে তিনি স্থায়ী আসন লাভ করেন। তার সর্বশ্রেষ্ঠ উপন্যাস গোদান । তার প্রায় যাবতীয় সাহিত্যকর্ম বাংলা ভাষায় অনূদিত ও বহুল পঠিত।
তাঁর রচিত উল্লেখযোগ্য রচনা গুলো হল প্রেম পঁচিশি, প্রেম বত্তিশি, খাক পরোয়ানা, খোয়াব ও খেয়াল, ফেরদৌসে খেয়াল, প্রেম চল্লিশি, আখেরি তোফাহ, যাদরাহ, নির্মলা ইত্যাদি।
উপন্যাস: 
নাটক:
সঞ্জীব কুমার

সঞ্জীব কুমার (জন্ম: হরিহর জেঠালাল জড়িওয়ালা; ৯ জুলাই, ১৯৩৮ - ৬ নভেম্বর, ১৯৮৫) একজন বিখ্যাত ভারতীয় চলচ্চিত্র অভিনেতা ছিলেন। তার প্রথম ছবি হাম হিন্দুস্তানি (১৯৬০)। তিনি দস্তিক (১৯৭১) এবং কোশীশ (১৯৭৩) চলচ্চিত্রে অভিনয়ের জন্য শ্রেষ্ঠ অভিনেতার দুটি জাতীয় চলচ্চিত্র পুরস্কারসহ বেশ কয়েকটি প্রধান পুরস্কার পান। তিনি প্রণয়ধর্মী থেকে রোমাঞ্চকর পর্যন্ত ঘরানার চলচ্চিত্রে অভিনয় করেছিলেন। তামিল চলচ্চিত্রের পুনর্নির্মাণের সাথে সাথে খিলোনা (১৯৭০ ছবি), ইয়েই হেই জিন্দগি, নতুন দিনা নাই রায়ত, দেবতা (১৯৭৮-এর চলচ্চিত্র), ইত্তী সি বাট এবং অর্জুন পণ্ডিত (১৯৭৬-এর চলচ্চিত্র), শোলে ও ত্রিশুলের মতো চলচ্চিত্রে তিনি অভিনয় করেন।। রাম তীর কিতনা নাম তার প্রতিভা প্রকাশ করে। তিনি সাসপেন্স-থ্রিলার চলচ্চিত্র যেমন কাতাল, শিখর, উলজান এবং ত্রিশনও করেছিলেন। কুমার মানচালী, পতি পত্নী অউর ভো (১৯৭৮-এর চলচ্চিত্র), অ্যাঙ্গোয়ার, বিওয়াই ও বী ও হিরো প্রভৃতি চলচ্চিত্রে কৌতুকের অভিনয়ও করেছেন। তিনি তার চরিত্রগুলির অসীমতা এবং প্রকৃত চিত্রকল্পের জন্য ভালভাবে কাজ করেছেন। ভারতীয় সিনেমার ১০০ বছর উদযাপনের উপলক্ষ্যে ফোর্বস ইন্ডিয়া কর্তৃক ভারতীয় সিনেমার ২৫ টি সেরা অভিনেতার পারফরম্যান্সের মধ্যে চলচ্চিত্র আনগুরের দ্বৈত ভূমিকাটি ছিল।
সাইদ জাফরি

সাইদ জাফরি (৮ই জানুয়ারি ১৯২৯ - ১৫ নভেম্বর ২০১৫) একজন ব্রিটিশ-ভারতীয় চলচ্চিত্র অভিনেতা। ছয় দশকের অধিক সময়ের কর্মজীবনে তিনি বেতার, মঞ্চ, টেলিভিশন ও চলচ্চিত্রে কাজ করেছেন, এবং শতাধিক ভারতীয়, ব্রিটিশ ও মার্কিন চলচ্চিত্রে অভিনয় করেছেন। "মাই বিউটিফুল লন্ড্রেট" (১৯৮৫) চলচ্চিত্র এবং "দ্য জুয়েল ইন দ্য ক্রাউন" (১৯৮৪), "তান্দুরি নাইটস" (১৯৮৫-১৯৮৭) ও "লিটল নেপোলিয়ন্স" (১৯৯৪) টেলিভিশন ধারাবাহিকে তার প্রধান চরিত্রে অভিনয়ের জন্য ১৯৮০ ও ১৯৯০-এর দশকে তাকে ব্রিটেনের সেরা এশীয় অভিনেতা হিসেবে বিবেচনা করা হত। তিনি জেমস আইভরি ও ইসমাইল মার্চেন্টকে একত্রে আনতে গুরুত্বপূর্ণ ভূমিকা পালন করেন এবং মার্চেন্ট আইভরি প্রডাকশন্সের "দ্য গুরু" (১৯৬৯), "হুলাবালু ওভার জর্জি অ্যান্ড বনিস পিকচার্স" (১৯৭৮), "দ্য কোর্টেসান্স অব বোম্বে" (১৯৮৩) ও "দ্য ডিসিভার্স" (১৯৮৮) চলচ্চিত্রে অভিনয় করেন
আমজাদ খান

আমজাদ খান (১২ই নভেম্বর, ১৯৪০ - ২৭শে জুলাই, ১৯৯২) একজন জনপ্রিয় ভারতীয় চলচ্চিত্র অভিনেতা এবং পরিচালক। তিনি ২০ বছরের কর্মজীবনে ১৩০-টির বেশি চলচ্চিত্রে কাজ করেছেন। হিন্দি ভাষার চলচ্চিত্রে তিনি মূলত খলনায়ক চরিত্রে অভিনয় করতেন।
১৯৪০ সালে তিনি বোম্বাই এক পশতুন পরিবারে জন্ম নেন।তার বাবা ছিলেন জয়ন্ত যিনি ছিলেন তৎকালীন বলিউডি চলচ্চিত্রের পরিচিত মুখ।
১৯৭৬ সালে আমজাদ খান মুম্বাই-গোয়া হাইওয়েতে দুর্ঘটনার কবলে পড়েন। তিনি গোয়াহ যাচ্ছিলেন "দ্য গ্রেট গ্যাম্বলার" সিনেমার শুটিং এর জন্য। সিরিয়াস ইঞ্জুরির দরুন তাকে কোমায় চলে যেতে হয়েছিল কিন্তু,তিনি রিকভার করেন। কিন্তু,কোমায় থাকার সময়ে নেওয়া ওষুধের পার্শ্বপ্রতিক্রিয়া তাকে স্থূলকায় করে তোলে। এর দরুন ১৯৯২ সালে তিনি হৃদযন্ত্রের ক্রিয়া বন্ধ হয়ে মৃত্যুবরণ করেন।
দ্য সিক্সথ সেন্স

দ্য সিক্সথ সেন্স ১৯৯৯ সালে মুক্তিপ্রাপ্ত মার্কিন অতিপ্রাকৃত মনস্তাত্ত্বিক চলচ্চিত্র। চলচ্চিত্রটি রচনা এবং পরিচালনা করেছেন মার্কিন চলচ্চিত্র পরিচালক এম নাইট শ্যামালান। কোল শিয়ার (হেইলি জোল অজমেন্ট) নামে একটি ছেলে তার কিছু মনস্তাত্ত্বিক সমস্যার কারণে বন্ধু মহল এবং স্বাভাবিক সমাজ থেকে বিচ্ছিন্ন হয়ে পড়ে এবং সে দাবী করে "আমি মৃত মানুষ দেখতে পাই"। এই ছেলেটিকে ঘিরেই এর কাহিনি আবর্তিত হয়েছে যাতে ব্রুস উইলিস একজন মনোরোগ বিশেষজ্ঞের ভূমিকায় অভিনয় করেছেন। এই চলচ্চিত্রের মাধ্যমে শ্যামালান চলচ্চিত্র সমাজে একজন লেখক ও পরিচালক হিসেবে প্রতিষ্ঠা পান।
সিনেমাটির প্রথম দৃশ্যে (মৃত্যুর আগের সন্ধ্যায়) ম্যালকম যে পোষাকটি পড়ে ছিলেন সম্পূর্ণ চলচ্চিত্র জুড়েই তাকে একি পোষাকে দেখা গিয়েছিল। ম্যালকম তার বাম হাতের বিয়ের আংটি পড়েছিলেন না। এই ব্যাপারটি দর্শকদের কাছে আড়াল করার জন্য একজন বামহাতি হওয়া সত্ত্বেও তাকে ডান হাতে লেখার অভ্যাস করতে হয়েছিল। পুরো সময় জুড়ে পরিচালক ম্যালকমের সত্য পরিচয় গোপন করার জন্য অত্যন্ত সতর্ক ছিলেন। কিন্তু কোল যখন ম্যালকমকে জানালো যে সে মৃত মানুষ দেখতে পায় তখন ক্যামেরায় ধীরে ম্যালকমকে দেখানো হয়। পরিচালক ভয়ে ছিলেন এই দৃশ্যের মাধ্যমে ম্যালকমের আসল পরিচয় দর্শকদের কাছে প্রকাশ হয়ে পড়তে পারে। তা সত্ত্বেও তিনি দৃশ্যটি সংযোজন করেন।
এম নাইট শ্যামালান

মনোজ নালিত্য শ্যামালান (, ; জন্ম: ৬ আগস্ট, ১৯৭০) ভারতীয় বংশোদ্ভূত মার্কিন চলচ্চিত্র পরিচালক, প্রযোজক এবং চিত্রনাট্যকার। চলচ্চিত্র অঙ্গণে তিনি এম নাইট শ্যামালান নামে পরিচিত। সমসাময়িক সমাজ সংস্কৃতিতে অতিপ্রাকৃত উপাদান নিয়ে চলচ্চিত্র নির্মাণের জন্য তিনি সুপরিচিত। তার ছবিগুলো একটি জটিল এবং প্যাঁচালো কাহিনীর মাধ্যমে শেষ হয়। মার্কিন যুক্তরাষ্ট্রের পেনসিলভানিয়া অঙ্গরাজ্যের ফিলাডেলফিয়া শহর এবং এর আশেপাশের অঞ্চলকে চলচ্চিত্র ফুটিয়ে তুলেছেন বিভিন্নভাবে। তার অধিকাংশ চলচ্চিত্রেই তাকে একটি গৌণ চরিত্রে অভিনয় করতে দেখা যায়। একে মূল ধারার অভিনয় না বলে ক্যামিও অ্যাপিয়ারেন্স বলাই অধিক যুক্তিসঙ্গত। তিনি মেজর ফিল্ম স্টুডিওতে কাজ করেন।
শ্যামালানের সবচেয়ে প্রশংসিত চলচ্চিত্রগুলো হল অতিপ্রাকৃত ভীতিপ্রদ থ্রিলার "দ্য সিক্স্‌থ সেন্স" (১৯৯৯), সুপারহিরো থ্রিলার "আনব্রেকেবল" (২০০০), বিজ্ঞান কল্পকাহিনীমূলক ভীতিপ্রদ "সাইন্‌স" (২০০২) এবং ঐতিহাসিক নাট্যধর্মী ভীতিপ্রদ চলচ্চিত্র "দ্য ভিলেজ" (২০০৪)। শ্যামালানের পরবর্তীতে কল্পনাধর্মী চলচ্চিত্র "লেডি ইন দ্য ওয়াটার" (২০০৬), ভীতিপ্রদ থ্রিলার "দ্য হ্যাপেনিং" (২০০৮), "দ্য লাস্ট এয়ারবেন্ডার" (২০১০) এবং বিজ্ঞান কল্পকাহিনীমূলক "আফটার আর্থ" (২০১৩)। এই চলচ্চিত্রগুলো জন্য শ্যামালান নেতিবাচক সমালোচনা লাভ করেন, কিন্তু কয়েকটি চলচ্চিত্র বাণিজ্যিকভাবে সফল হয়। "আফটার আর্থ" ছবির বাণিজ্যিক ব্যর্থতার পর শ্যামালান ভীতিপ্রদ "দ্য ভিজিট" (২০১৫) এবং মনস্তাত্ত্বিক ভীতিপ্রদ "স্প্লিট" (২০১৬) দিয়ে সফল হন। ২০১০ সালে তিনি "ডেভিল" চলচ্চিত্র প্রযোজনা করেন।
২০০৮ সালে শ্যামালান ভারত সরকার কর্তৃক প্রদত্ত পদ্মশ্রী পদকে ভূষিত হন।
চার্লি রবার্টস

চার্লি রবার্টস (জন্ম এপ্রিল ৬, ১৮৮৩ ডার্লিংটন, মৃত্যু আগস্ট ৭, ১৯৩৯ ম্যানচেস্টার) ছিলেন একজন ইংরেজ ফুটবল খেলোয়াড়।
বিশপ অকল্যান্ড দলের হয়ে তিনি খেলা শুরু করেন, পরে খুব তাড়াতাড়ি গ্রিমসবি টাউন দলে চলে যান। ১৯০৪ সালে তিনি ৪০০ পাউন্ডের বিনিময়ে ম্যানচেস্টার ইউনাইটেড ক্লাবে যোগদান করেন। সেসময় ম্যানচেস্টার ইউনাইটেড ছিলেন জে. আর্নেস্ট ম্যাংনাল ম্যানচেস্টার সিটি ক্লাব থেকেও কিছু খেলোয়াড়কে নিয়ে আসে যার মধ্যে বিলি মেরেডিথ ও স্যান্ডি টার্নবুল উল্লেখযোগ্য। রবার্টের ক্লাবে যোগদান ছিল ক্লাবের উন্নয়নের জন্য খুবই গুরুত্বপূর্ণ। তিনি ছিলেন শক্তিশালী, দক্ষ ও দ্রুতিগতির সেন্টার-ব্যাক। তিনি পেশাদার খেলোয়াড়দের সংগঠিত করায় উৎসাহী ছিলেন।
১৯০৭ সালের ২ ডিসেম্বর রবার্টস, মেরেডিথকে সাথে নিয়ে "প্লেয়ারস অ্যাসোসিয়েশন" গঠন করেন। এফএর সমর্থিত না হলেও লীগ ক্লাবের কাছে সংগঠনটি সমর্থন পেয়েছিল।
তিনি সাধারণত হাফ-ব্যাক বা সেন্টার-হাফ হিসেবেই ম্যানচেস্টার ইউনাইটেড ক্লাবে খেলতেন। ক্লাবের পক্ষে তিনি ১৯০৮ ও ১৯১১ সালে লীগ শিরোপা এবং ১৯০৯ সালে এফএ কাপ জেতেন। ১৯১৩ সালের আগস্ট মাসে তৎকালীন রেকর্ড ১,৫০০ পাউন্ডের বিনিময়ে তিনি ওল্ডহ্যাম অ্যাথলেটিক ক্লাবে যোগ দেন। এছাড়া তিনি ম্যানেজারের ভূমিকাও পালন করেছেন।
চার্লি রবার্টস তিনবার ইংল্যান্ড দলের পক্ষে আন্তর্জাতিক খেলায় অংশ নিয়েছেন। এছাড়া ম্যানচেস্টার ইউনাইটেড ক্লাবের পক্ষে খেলা প্রথম ইংল্যান্ড আন্তর্জাতিক খেলোয়াড়ও তিনিই।
'ডিজি স্পেলস' অসুখে ভোগার পর অপারেশনের সময় ম্যানচেস্টার রয়াল ইনফার্মারিতে তিনি মারা যান।
ম্যানচেস্টার ইউনাইটেড
হ্যারি মগার

হেনরি হার্বার্ট "হ্যারি" মগার, (জন্ম সেপ্টেম্বর ১৮৭৯ সাউদাম্পটন, মৃত্যু ম্যানচেস্টার ১৬ জুন ১৯২৭ ), ছিলেন ইংরেজ ফুটবল গোলরক্ষক।
স্থানীয় ফরেস্ট সুইফ্‌টস ক্লাবে তিনি তার খেলোয়াড়ী জীবন শুরু করেন। পরে তিনি ১৮৯৮ সালে ফ্রিম্যান্ট্‌ল ক্লাবে যোগ দেন। ১৮৯৯ সালে ফ্রিম্যান্ট্‌ল ক্লাবে নিবন্ধন থাকা সত্ত্বেও ফরেস্ট সুইফ্‌টস ক্লাবের অপেশাদার দলের পক্ষে খেলার জন্য তাকে দুই মাসের নিষেধাজ্ঞা দেয়া হয়।
১৯০০ সালের গ্রীষ্মে তিনি সাউদাম্পটন ক্লাবে যোগ দেন। কিন্তু তৎকালীন ইংল্যান্ড দলের গোলরক্ষক জ্যাক রবিনসনের উপস্থিতির কারণে তিনি বেশিরভাগ সময়ে সাইড বেঞ্চে থেকেছেন। দীর্ঘকায় ও পাতলা হ্যারি উচু বল ধরতে ওস্তাদ ছিলেন। রবিনসনের উপস্থিতির কারণে তিন বছরের দীর্ঘ সাউদাম্পটন জীবনে তিনি মাত্র ১৪টি খেলায় অংশ নিতে পেরেছিলেন।
১৯০৩ সালের মে মাসে তাকে ম্যানচেস্টার ইউনাইটেড ক্লাবে বিক্রি করা হয়। ১৯১২ সালে অবসর গ্রহণের আগ পর্যন্ত তিনি এই ক্লাবেই ছিলেন। এখানে তিনি ২৬৪ খেলায় অংশ নিয়েছিলেন এবং ১৯০৭-০৮ ও ১৯১০-১১ মৌসুমে ফুটবল লীগ চ্যাম্পিয়নশিপ এবং ১৯০৯ সালে এফএ কাপ জয়ে অগ্রণী ভূমিকা পালন করেছেন।
ডিক ডাকওয়ার্থ

ডিক ডাকওয়ার্থ (জন্ম ১৮৮০ ম্যানচেস্টার) ছিলেন একজন ইংরেজ ফুটবল খেলোয়াড়। তিনি হাফ ব্যাক হিসেবে খেলতেন।
ডাকওয়ার্থ ম্যানচেস্টার ইউনাইটেড যুব দল থেকে উঠে এসেছিলেন এবং মূল দলের হয়ে প্রথম ম্যাচ খেলেন ১৯ ডিসেম্বর ১৯০৩ সালে। ১৯০৮ সালের লীগ ও ১৯০৯ সালের এফএ কাপ বিজয়ী দলের সদস্য ছিলেন তিনি। ক্লাবের পক্ষে ২৫৪ খেলায় তিনি ১১ গোল করেন। মিডলেসব্রোর বিরুদ্ধে তিনি তার শেষ খেলা খেলেন ১৯১৫ সালের ১৫ নভেম্বর। ১৯১৫ সালে ইনজুরির কারণে তিনি অবসর গ্রহণ করেন।
ম্যানচেস্টার ইউনাইটেড
টেলিটক

টেলিটক বাংলাদেশের রাষ্ট্রায়ত্ত এবং একমাত্র দেশীয় মালিকানাধীন মোবাইল ফোন নেটওয়ার্ক সেবাদাতা প্রতিষ্ঠান। এটি গণপ্রজাতন্ত্রী বাংলাদেশ সরকারের ডাক, টেলিযোগাযোগ ও তথ্যপ্রযুক্তি মন্ত্রণালয় (বাংলাদেশ) এর মালিকানাধীন একটি পাবলিক লিমিটেড কোম্পানি। বাংলাদেশের শহরাঞ্চল ও গ্রামীণ জনপদের পাশাপাশি হাওর, সুন্দরবন, বঙ্গোপসাগরের বিভিন্ন দ্বীপ জনপদ, বিভিন্ন পর্যটন এলাকা ও পার্বত্য চট্টগ্রাম-এর অনেক দুর্গম জায়গাতে টেলিটকের মোবাইল নেটওয়ার্ক পরিসেবা চালু রয়েছে।। ডিসেম্বর ২০২৩ অনুযায়ী, টেলিটক বাংলাদেশের চতুর্থ বৃহৎ মোবাইল ফোন অপারেটর যার গ্রাহক সংখ্যা ৬৪ লাখ ৬০ হাজার ।<ref>
রিচার্ড অ্যাটনবারা

রিচার্ড স্যামুয়েল অ্যাটনবারা, ব্যারন অ্যাটনবারা সিবিই (জন্ম: ২৯শে আগস্ট, ১৯২৩ - ২৪ আগস্ট, ২০১৪) একজন ইংরেজ চলচ্চিত্র অভিনেতা, পরিচালক, প্রযোজক এবং উদ্যোক্তা। তিনি "গান্ধী" চলচ্চিত্রের জন্য শ্রেষ্ঠ চলচ্চিত্র প্রযোজক ও শ্রেষ্ঠ পরিচালক বিভাগে দুটি একাডেমি পুরস্কার জিতেছেন, এবং বাফটা এবং গোল্ডেন গ্লোব পুরস্কার লাভ করেছেন। তিনি প্রকৃতিবাদী চলচ্চিত্র নির্মাতা ডেভিড অ্যাটনবারার ভাই।
অ্যাটনবারা ১৯২৩ সালের ২৯ আগস্ট ক্যামব্রিজে জন্মগ্রহণ করেন। তিনি ফ্রেডেরিক লেভি অ্যাটনবারা ও ম্যারি অ্যাটনবারার (প্রদত্ত নাম: ক্লেগ) তিন সন্তানের মধ্যে সবার বড়। তার পিতা ফ্রেডেরিক ছিলেন একজন পণ্ডিত ও শিক্ষাবিদ। তিনি ক্যামব্রিজের এমানুয়েল কলেজের ফেলো ছিলেন এবং অ্যাংলো স্যাক্সন আইনের উপর একটি আদর্শ পান্ডুলিপি রচনা করেছেন। তার মাতা ম্যারি ছিলেন বিবাহ নীতিমালা কাউন্সিলের প্রতিষ্ঠাতা সদস্য। অ্যাটনবারা লেস্টারের ওয়াইজেস্টন গ্রামার স্কুলে এবং রয়্যাল একাডেমি অব ড্রামাটিক আর্টে পড়াশুনা করেন।
অ্যালেনবি চিল্টন

অ্যালেনবি সি. চিল্টন, (১৬ সেপ্টেম্বর ১৯১৮ – ১৫ জুন ১৯৯৬), ছিলেন একজন ইংরেজ ফুটবল খেলোয়াড়।
সিহ্যাম কলারি দলের পক্ষে চিল্টন তার ফুটবল ক্যারিয়ার শুরু করেন। পরে তিনি ১৯৩৮ সালে লিভারপুল ক্লাবে যোগ দেন। ১৯৩৮ সালের নভেম্বর মাসেই তিনি আবার ম্যানচেস্টার ইউনাইটেড ক্লাবে যোগ দেন। ১৯৩৯ সালের সেপ্টেম্বর মাসে তিনি চার্লটন এথলেটিক দলের বিরুদ্ধে ইউনাইটেডের পক্ষে তার প্রথম ম্যাচ খেলেন। দ্বিতীয় বিশ্বযুদ্ধের সময় চিল্টনের ক্যারিয়ার থেমে যায়। অবশ্য এসময় তিনি এয়ারড্রিওনিয়ান্স, কার্ডিফ সিটি, হার্ট্‌লপুল ইউনাইটেড, মিডলসব্রো, নিউকাসল ইউনাইটেড ও চার্লটন এথলেটিক দলে অথিতি হিসেবে খেলেন। চার্লটনকে তিনি ১৯৪৪ সালের লীগ সাউথ কাপ ফাইনাল জেতান। তিনি ডারহাম হালকা পদাতিক বাহিনীতে যোগ দেন এবং ১৯৪৪ সালে "ডি ডে ল্যান্ডিংস" এ ভূমিকা রাখেন।
দ্বিতীয় বিশ্বযুদ্ধের পর স্যার ম্যাট বাজবির ইউনাইটেড দলে তিনি রক্ষণাত্নক মধ্যমাঠের খেলোয়াড় হিসেবে নিজেকে অধিষ্ঠিত করেন এবং ১৯৪৮ সালের এফএ কাপ জিততে সাহায্য করেন। এছাড়া তিনি ১৯৫২ সালের লীগ বিজয়ী দলের গুরুত্বপূর্ণ সদস্যও ছিলেন। ১৯৫৩–৫৪ মৌসুমে তাকে ক্লাবের অধিনায়কত্ব দেয়া হয়। ম্যানচেস্টার ইউনাইটেড দলের নয়টি মৌসুমের মধ্যে তিনি মাত্র ১৩টি খেলায় অংশ নিতে পারেননি। টানা ১৭৫ খেলায় অংশ নিয়ে ১৯৫৫ সালে তিনি প্রথম একাদশ থেকে বিশ্রাম নেয়ার আবেদন জানান। তার বদলী হিসেবে আসেন মার্ক জোনস যিনি ছিলেন বাজবি বেইবস এর একজন উঠতি তারকা। এর পর চিল্টন আর প্রথম একাদশে খেলতে পারেননি। ১৯৫৫ সালের মার্চ মাসে তিনি ম্যানচেস্টার ইউনাইটেড ক্লাব ছেড়ে দিয়ে খেলোয়াড়-ম্যানেজার হিসেবে গ্রিমসবি টাউন দলে যোগ দেন।
১৯৫৯ সালের এপ্রিল পর্যন্ত চিল্টন গ্রিমসবি টাউনের ম্যানেজার হিসেবে দায়িত্ব পালন করেন। এর পর তিনি উইগান এথলেটিক ক্লাবে ম্যানেজার হন ১৯৬০–৬১ মৌসুমে। ১৯৬১–৬২ মৌসুমে স্কাউট হিসেবে চিল্টন হার্টলপুল ইউনাইটেডে যোগ দেন। পরে তিনি ১৯৬২-৬৩ মৌসুমে এ দলের ম্যানেজার হন। চিল্টন ইউনাইটেড দলের পক্ষে ৪৩২ ম্যাচে অংশ নেন এবং ৩টি গোল করেন। এছাড়া তিনি ইংল্যান্ড দলের হয়ে ২টি আন্তর্জাতিক ম্যাচ খেলেন।
১৫ জুন ১৯৯৬ তারিখে ৭৭ বছর বয়সে তিনি মারা যান।
মার্ক জোনস

মার্ক জোনস (১৫ জুন ১৯৩৩ – ৬ ফেব্রুয়ারি ১৯৫৮) ছিলেন আট ম্যানচেস্টার ইউনাইটেড খেলোয়াড়দের অন্যতম যারা মিউনিখ বিমান দুর্ঘটনায় মৃত্যুবরণ করেছিলেন। ১৯৩৩ সালে তিনি বার্নসলের কাছাকাছি জন্মগ্রহণ করেন, তিনি ছিলেন ক্লাবের প্রথম একাদশের নিয়মিত সেন্টার হাফ এবং ১৯৫০ দশকে ক্লাবের পক্ষে মাঠ মাতিয়েছেন। তিনি ইউনাইটেডের পক্ষে দুটি ফুটবল লীগ প্রথম বিভাগ শিরোপা জিতেছেন। ১৯৫৭ সালে চোখের আঘাতের কারণে তিনি এফএ কাপ ফাইনালে খেলতে পারেননি যাতে ইউনাইটেড পরাজিত হয়েছিল। তিনি আন্তর্জাতিক ম্যাচে অংশগ্রহণের জন্য প্রস্তুত ছিলেন এবং দুর্ঘটনায় মারা না গেলে তিনি অবশ্যই আন্তর্জাতিক ম্যাচ খেলতে পারতেন।
জন্মস্থান বার্নসলের কাছে ওম্বহিল নামে একটি গ্রামে জোনসকে কবর দেয়া হয়।
বাজবি বেইবস

বাজবি বেইবস হলো একদল ম্যানচেস্টার ইউনাইটেড খেলোয়াড় যাদের নিয়োগ ও প্রশিক্ষণ দিয়েছিলেন তৎকালীন সহকারী ম্যানেজার জিমি মারফি এবং যারা ক্লাবটির যুবদল থেকে মূল একাদশে স্যার ম্যাট বাজবির অধীনে খেলেছিলেন। তারা কেবল তরুণ ও প্রতিভাবান এই কারণেই বিখ্যাত ছিলেন তা নয়। বরং ক্লাবটি প্রথাগতভাবে অন্য কোন দল থেকে তাদের না এনে যুবদলে প্রশিক্ষণ ও ব্যবস্থাপনার মাধ্যমে মূল দলে খেলার উপযোগী করেছিল। বাজবি বেইবস শব্দটি প্রথম ব্যবহার করে ম্যানচেস্টার ইভনিং নিউজ-এর সাংবাদিক টম জ্যকসন এবং মূলত ১৯৫৫-৫৬ ও ১৯৫৬-৫৭ সালের লীগ বিজয়ী খেলোয়াড়দের বুঝাতে ব্যবহার করা হয় যে দলটির গড় বয়স ছিল গড়ে ২১ ও ২২ বছর।
বাজবি বেইবসের আট সদস্য ১৯৫৮ সালের মিউনিখ বিমান দুর্ঘটনায় মারা যান যাদের মধ্যে সবচেয়ে উল্লেখযোগ্য হচ্ছেন ডানকান এডওয়ার্ডস। বাজবি বেইবসের মিউনিখপূর্ব দলের সর্বশেষ সদস্য স্যার ববি চার্লটন ১৯৭৫ সালে খেলা থেকে অবসর নেন।
ওয়াল্টার ক্রিকমার

ওয়াল্টার ক্রিকমার (17 December 1899 - ফেব্রুয়ারি ৬, ১৯৫৮) ছিলেন একজন ইংরেজ ফুটবল ক্লাব সচিব ও ম্যানেজার।
১৯২৬ সালে তিনি ম্যানচেস্টার ইউনাইটেড দলের ক্লাব সচিব নির্বাচিত হন। তিনি দুইবার ম্যানচেস্টার ইউনাইটেড ক্লাবের ম্যানেজারের দায়িত্ব পেয়েছিলেন: ১ এপ্রিল ১৯৩১ থেকে ১ জুন ১৯৩২ পর্যন্ত, এবং ১ আগস্ট ১৯৪৪ থেকে ১ ফেব্রুয়ারি ১৯৪৫ পর্যন্ত।
ক্লাব মালিক জেমস ডব্লিউ গিবসনের সাথে মিলে তিনি ম্যানচেস্টার ইউনাইটেডের যুব উন্নয়ন ব্যবস্থা প্রণয়ন করেছিলেন। ৩২ বছর ধরে ক্লাব সচিব থাকার পর ফেব্রুয়ারি ৬, ১৯৫৮ তারিখে মিউনিখ বিমান দুর্ঘটনায় তিনি মৃত্যুবরণ করেন।
ভেনিস চলচ্চিত্র উৎসব

ভেনিস চলচ্চিত্র উৎসব () বিশ্বের প্রাচীনতম চলচ্চিত্র উৎসব। ১৯৩২ সালে কাউন্ট জুজেপ্পে ভল্পি-এর হাত ধরে "Esposizione Internazionale d'Arte Cinematografica" নামে এর প্রচলন শুরু হয়, সেই থেকে প্রতি বছর আগস্ট এর শেষে অথবা সেপ্টেম্বর এর শুরুতে ভেনিসের লিডো দ্বীপে এই উৎসব উদযাপিত হয়ে আসছে। Lungomare Marconi অঞ্চলের ঐতিহাসিক Palazzo del Cinema থিয়েটারে বাছাই প্রদর্শনী অনুষ্ঠিত হয়। কান চলচ্চিত্র উৎসব ও বার্লিন আন্তর্জাতিক চলচ্চিত্র উৎসব এর পাশাপাশি এটি বিশ্বের সর্বাধিক মর্যাদাপূর্ণ চলচ্চিত্র উৎসবগুলোর মধ্যে একটি।
এটি ভেনিস বিয়েনিয়াল এর একটি অংশ। উৎসবের প্রধান পুরস্কারসমূহের মধ্যে রয়েছে গোল্ডেন লায়ন (ইতালীয়ঃ "Leone d'Oro"), যা প্রদর্শনীর শ্রেষ্ঠ চলচ্চিত্রের জন্য প্রদান করা হয়; সিলভার লায়ন (ইতালীয়ঃ "Leone d'Argento"), যা প্রদর্শনীর শ্রেষ্ঠ পরিচালককে প্রদান করা হয়; এবং ভল্পি কাপ (ইতালিয়ঃ "Coppa Volpi"), যা শ্রেষ্ঠ অভিনেতা এবং অভিনেত্রীকে প্রদান করা হয়। ২০০২ সালে স্রোতের বিপরীতে চলা শ্রেষ্ঠ চলচ্চিত্রের জন্য "স্যান ম্যাক্রো পুরস্কার" নামে অপর একটি পুরস্কার প্রদান চালু হয়।
ভেনিস চলচ্চিত্র উৎসবের প্রথম সংস্করণ অনুষ্ঠিত হয় ১৯৩২ সালে ৬ থেকে ২১ আগস্ট। ১৯৩৫ সাল থেকে ওত্তাভিও ক্রোজের পরিচালনায় প্রতি বছর এই উৎসব অনুষ্ঠিত হয়ে আসছে। এই বছর শ্রেষ্ঠ অভিনয়ের পুরস্কারে নাম পরিবর্তন করে রাখা হয় "ভল্পি কাপ"। ১৯৩৬ সালে প্রথমবারের মত আন্তর্জাতিক জুরি কর্তৃক মনোনয়ন দেওয়া হয় এবং ১৯৩৭ সালে লুইজি কোয়াগ্লিয়াতার নকশাকৃত নিউ সিনেমা প্যালেসে এই উৎসবের উদ্বোধন হয়।
চলচ্চিত্র নির্মাণের জন্য জেগার লেকোল্ট্র গ্লোরি বিভাগে পুরস্কার, জেগার লেকোল্টে (২০০৬-২০২০) এবং কারটিয়ার (২০২১-বর্তমান)-দের সহযোগিতায় সংগঠিত। সমসাময়িক চলচ্চিত্রে গুরুত্বপূর্ণ অবদান রাখা ব্যক্তিত্বদের জন্য উৎসর্গ করা হয়েছে।
বিজয়ীদের তালিকা:
চলচ্চিত্রগ্রহণশিল্প

চলচ্চিত্রগ্রহণশিল্প, চলচ্চিত্রগ্রহণ, চলচ্চিত্র শিল্প বা চলচ্চিত্র কলা বলতে চলচ্চিত্রে চিত্র ধারণের জন্য আলোকসজ্জা এবং ক্যামেরা নির্দেশনাকে বোঝায়। একে চলচ্চিত্রতত্ত্ব, চলচ্চিত্রবিদ্যা বা চলচ্চিত্রবিজ্ঞান নামেও ডাকা হয়। ক্যামেরাকে বিশেষ দূরত্বে এবং বিশেষ কোণে স্থাপন করে এই চিত্রগ্রহণ করা হয়। চিত্রগ্রহণের সময় ক্যামেরা একই স্থানে স্থির অথবা চলমান থাকতে পারে। তাছাড়া ক্যামেরা নিজের অক্ষের উপর দু'পাশে ঘোরানো বা উপর নিচে ওঠানো নামানো হয়।
চিত্রগ্রহণের সবচেয়ে সহজ সৃজনশীল পদ্ধতি হল অভিনয়শিল্পীকে ক্যামেরা অনুসরণ করা। এর ফলে ক্যামেরা এক জায়গায় স্থির না রেখে চলমান অবস্থায় চিত্রগ্রহণ করতে হয়। এ কারণে চিত্রগ্রহণে বৈচিত্র্য সৃষ্টি হয়। অভিনয়শিল্পীকে অনুসরণ করতে গেলে ক্যামেরাকে নানা চলমান যন্ত্রের উপর স্থাপন করতে হয়। যেমনঃ ট্রলি, জিব আর্ম বা ক্রেন। এছাড়া চলমান গাড়ির উপরে ক্যামেরা স্থাপন করেও চলমান অবস্থায় চিত্রগ্রহণ করা হয়ে থাকে।
ফরাসি নবকল্লোল

ফরাসি নবকল্লোল () ১৯৫০ ও ১৯৬০-এর দশকের কিছু ফরাসি চিত্রপরিচালকদের একটি দলের জন্য সমালোচকদের দেওয়া নাম। যদিও এটি কোন সংগঠিত আন্দোলন ছিল না, নবকল্লোলের পরিচালকেরা সকলেই সচেতনভাবে ধ্রুপদী সিনেমাটিক রূপায়ণ প্রত্যাখ্যান করেছিলেন। সম্পাদনা, উপস্থানের ধরন এবং ধারাবর্ণনার পদ্ধতি --- সবকিছুতেই তারা প্রচলিত ধারার থেকে বেরিয়ে গিয়ে নতুন কিছু তৈরি করেছিলেন।
ফরাসি নবকল্লোল পরিচালকদের মধ্যে আছেন জঁ-লুক গদার, ফ্রঁসোয়া ত্রুফো, এরিক রোমার, ক্লোদ শাব্রল এবং জাক রিভেত। এরা সবাই বিখ্যাত চলচ্চিত্র ম্যাগাজিন "কাইয়ে দু সিনেমা" (Cahiers du cinéma)-তে লিখতেন। চলচ্চিত্র তাত্ত্বিক অঁদ্রে বাজাঁ ফরাসি নবকল্লোলের উপর গুরুত্বপূর্ণ প্রভাব ফেলেন।
দুলাল দত্ত

দুলাল দত্ত( জন্ম ১৯২৫ –মৃত্যু ১৭ আগস্ট, ২০১০ কলকাতা) ভারতের পশ্চিমবঙ্গের রাজধানী কলকাতার বাংলা চলচ্চিত্র শিল্পের একজন স্বনামধন্য চলচ্চিত্র সম্পাদক। তিনি বিশিষ্ট চলচ্চিত্র পরিচালক সত্যজিৎ রায়ের চলচ্চিত্র সম্পাদনার জন্য বিশেষভাবে স্মরণীয়।
বিলায়েত খাঁ

উস্তাদ বিলায়েত খাঁ বা পুরো নাম বিলায়েত হুসেন খাঁ (২৮ আগস্ট, ১৯২৮ – ১৩ মার্চ, ২০০৪ ) ছিলেন ভারতীয় শাস্ত্রীয় সঙ্গীতের বিখ্যাত বাঙালি সেতার বাদক তিনি উন্নত হস্তকৌশলের অধিকারী সেতারবাদক, নতুন সেতারবাজ ও শৈলীর নির্মাতা ও প্রচারক এবং নতুন ধরনের সেতারের আবিষ্কারক।
বিলায়েত খাঁ'র জন্ম ব্রিটিশ ভারতের অধুনা বাংলাদেশের ময়মনসিংহ জেলার গৌরীপুরে। পিতা ছিলেন সেতারবাদক উস্তাদ এনায়েত খাঁ। বিলায়েতের দাদু ইমদাদ খানও ছিলেন খ্যাতনামা সঙ্গীতজ্ঞ। তিনি ছোটবেলায় পড়াশোনা করেছেন পিতার কাছে। ১৯৩৮ খ্রিস্টাব্দে পিতার মৃত্যুর পর তিনি শিক্ষা নেন মা বাশিরান বেগম, গায়িকা দিদিমা বান্দে হাসান খান এবং কাকা সুরবাহার বাদশাহওয়াহিদ খানের কাছে। দাদু ইমদাদ খান পূর্বে আগ্রার নিকট ইটাওয়া'য় থাকতেন। সেকারণে ইমদাদ খানের সঙ্গীতের পরিবার ইটাওয়া ঘরানা হিসাবে পরিচিত ছিল মোঘল আমলের ষষ্ঠ প্রজন্মের সঙ্গীতকারের প্রতিনিধি হিসাবে। বিলায়েত খাঁ প্রথমদিকে কণ্ঠশিল্পী হতে চেয়েছিলেন,কিন্তু তার মা পারিবারিক সেতার ঘরানার ধারা বজায় রাখতে চেয়েছিলেন।
যখন ছোট ছিলাম

যখন ছোট ছিলাম বাঙালি চলচ্চিত্র পরিচালক সত্যজিৎ রায় রচিত একটি আত্মজীবনীমূলক গ্রন্থ। ১৯৮২ সালে প্রকাশিত এই গ্রন্থে তিনি কলকাতায় তার বাল্য জীবনের অভিজ্ঞতা তুলে ধরেছেন। বইটির প্রচ্ছদ এঁকেছেন এবং অলঙ্করণ করেছেন সত্যজিৎ রায় নিজে। এটি আনন্দ পাবলিশার্স থেকে প্রকাশিত হয়।